Panar Milai Dehtu Tlavang - Chinland Today Media\nPanar Milai Dehtu Tlavang\nJuly 12, 2015 12:39 pm·0 comments\n1907 kum ih Champawat milai dehtu pawpi ka rak pel lai ah, Almora pengpi nisuahlam ramri ih khawte mipi pawl ttihphannak thawi’ a khattertu milai sa ei tlavang pakhat thuhla ka rak thei. Senpi Tlangsuakbu (House of Commons) tiang ah a thuhla suhawknak a um mi himi tlavang hi hmin tampi in an ko ih, minung zali dehtu tiah theih a si. Kei cun Panar milai dehtu ti ih ka rak theih ruangah ka rel ding mi thuanthu khal ahhin cumi hmin cu ka run hmang vivo ding.\n1905 kum hlan kha cu Cozah hminsinbu lam ah milai dehtu pawl ih thuhla hi nganlut a si dah lo. Curuangah Champawat pawpi le Panar Tlavang hlan ah hi cun Kumaon tlangtluan ah milai dehtu hi theih si hrih dah lo ding in a lang. Asinan himi ramsa pahnih – a pahnih kom in minung za riat le sawmthum paruk dehtu – an hung um tikah Cozah cun harsatnak a tong. Ziangahtile hivek ramsa cinfelnak ding bungrua a nei lo ih, ramtawi pacang pawl ih huamnak lawng rinsan ding a nei. Vanduai thlak zet in himi can ih Kumaon ahhin hivek ramtawihdan thar a huamtu hi an rak maltuk. A dik maw dik lo cu rel theih a si hran lo nan, hivek ramtawih hi cu, a lehhnu kum malte ah Wilson in amahte’n Everest tlang zim kai thlen a tum mi vek ih thil ttihnung ah ruat a si. Keimah lala khal Wilson in Everest tlang thuhla a theih lo tluk thotho in, milai dehtu thuhla hi ka thei fumfe lo. Wilson in a tumtah mi a hlawhsam ih, kei in ka hlawhtlinnak san khal hi vantthat ruang liolio a si.\nChampawat pawpi ka thah hnu Naini Tal ih kan inn ka ra tlun tikah cozah in Panar Tlavang kap ttuanvo la ding ah in dil. Himi lai cu pumcawm hnattuan ah ka buai nasa tuk ih cumi ttuanvo hrangih can ka pek thei tik ahcun zarh tampi a rak liam man zo. Cutin, tlavang a hrannak hmun Almora pengpi deng le kawr pan ding ih ka tiarawk rual ciah ah Naini Tal ih Ttuanvo Neitu Mangkibawi (Deputy Commissioner) Rerthoud hnen ihsin Muktesar milai dehtu pawpi in ttihphannak thawi’ siangpahrang a ttuannak hmun ah mipi pawl va bawm ding ih i dilnak ka ngah. A thuhla ka lo sim cia zo bang in, cumi pawpi ka va pel ngah hnu ah, Panar Tlavang pel ding in ka feh (Himi thuanthu umnak “The Temple Tiger and More Man-Eaters of Kumaon ah Muktesar Milai Dehtu thuhla hi a um – ca lettu).\nTlavang a hrannak hmunram kau zet hi ka feh dahlonak a si ruangah Almora ih Ttuanvo Neitu Mangkibawi Stiffe hnenah himi tlavang thuhla ka theih thei ding hmuahhmuah va sut ding in Almora lam in ka feh. Stiffe cun lainat zet in suncaw ei i sawm ih hmunram zuk pawl khal i pe. Ka feh zawng ih i mangtthat phah ah thil ttihnung um thei mi hmuahhmuah ruat in, cumi pawl cu ro cah ciamciam ta ih hmaton ding in ka hril ngaingaimaw, tiah thu i sut thutthi ta.\nKa hmunram zuk pawl cun tlavang a hrannak hmun feh theinak ding lamzin pahnih an um thu an tarlang. Pakhat cu Pithoragarh lamzin ih Panwanaula ihsin a si ih, a dang pakhat cu Dabidhura lamzin ih Lamgara ihsin a si. Lamzin neta deuh ka hril. Suncaw ei khawh ah, ro cah cia ding thuhla cu um hman sehla, thinlung hahdam in ka pok. Siahhlawh pakhat le ka thilri phurtu pacang pali in in thlun. Ka milai pawl thawn Khairna ihsin hmun so zet peng hleili kan feh zo. Asinan kan no lai le cahvah lai a si ruangah ni khat a liam hlan ah hlapi tiang feh bet kan tum.\nThla thul zan thlapi a suah rual ah amah lawng a um mi inn pakhat ah kan va thleng. Phar parih ca ngan rin aw hrenhren pawl le a kiangkap ih cahnah tlek pawl ruangah tlawnginn ih hman dah mi a si kan zum. Riahbuk puanthlam ka keng lo ih cui’ inn cu tawh a hrenawk fawn ruangah ka milai pawl thawn tual ih riah ka tum. Milai dehtu sam a cainak hmun ihsin peng tampi kan hlat lai ruangah a him tawk zet ko. A kil li in pii kul cio hrawng a kau mi tual cu senpi lamzin thawn a dai aw ih a kaptluan pathum cu pii hnih sang phardawl in an kulh. A kaptluan palinak cu tlawnginn in a kham.\nTlawnginn dung ih hramlak ah zinan tampi a um ih, ka siahhlawh in rawl a suan theinak ding ah ka milai pawl cun tual kil pakhat ah meisa an muah. Kei cu tawh hren mi sangka hngohsan in ka to ih kuak ka fawp phah. Ka siahhlawh cun lamzin thawi’ naibik pharhdawl niamte parah tuu ke pakhat a ret ta ih meisa lam ah a ra kir sal. Culai ah tuu ke umnak phardawl dung ihsin tlavang pakhat ih lu a hung lang lai ka hmu. Thil umtu dan cu zoh nuam ka ti zawng a si ih, tlavang cu keimai lam a hoi fawn ruangah cang lo in ka um. Tuu ke umnak ihsin ka siahhlawh pii malte a feh thlen rual ah tlavang cun sa cu a lak ih lamzin paltlang in hramlak ah a liamhlohpi. Sa cu cahnah tumpi parih ret mi a si ih, cahnah thawn an erh awk ruangah tlavang in a thiar vete’n cahnah an awn. Cumi cahnah awn a theih tikah ka siahhlawh cu dunglam a hoi ih sa thiartu cu uico ih a ruat ruangah auh phah in a dawi. Asinan tlavang sawn a si ti a theih ngah vete’n ka umnak lam ah a hlan hnakih cak sawn in a ra tlan sal. Nisuahlam ram ih um vun rang minung pawl hi malte an aa deuh ti ih ruat kan hlawh. Cumi khal thuhla dangdang pawl hnak in, sundir ni ling hnuai ih veivah kan hman ruang ah a si bik. Ka siahhlawh mi ttha in cui’ thilthleng zoh in ka hni rero ti a i hmuh tikah, kei hi ka cipi pawl hnak in ka aa luar deuh ih i ruat ka phang lamlam. Thin nuam lo zet awkam thawn, “Tlavang ih a thiar mi kha na zanriah ding a si. Na hrangah thil dang zianghman ka nei lo,” i ti. Asinan zanriah cu awmang zet in a tuah thei thotho ih, tlavang rilrawng in a sa a thawt laifang a si mi tuu ke a ei thawt tluk thotho in, kei khal in ka zanriah cu ka ei thaw ve ding ka ti ngam.\nA thaizing cu zingte’n kan pok ih, Lamgara ah rawl ei in kan cawlh lawk hnu in, siimlam ah milai dehtu sam a cainak ramri ih um Dol Dak Bangla (Bungalow) kan va thleng. A thaizing ah ka milai pawl cu bangla ah tanta in milai dehtu ih thuthang va verther ding in ka pok. Khaw khat hnu khaw khat ah ka feh ih, ke-feh-zin pehzom aw vivo pawl ah tlavang keneh ka hawl phah vivo. Siimlam ah loram ah amah lawng a um mi inn pakhat umnak ka va thleng. Cui inn cu lungto ih sak mi a si ih, a tlunkhuh khal lungpheng a si. Hramhri kung umnak hramlak in a kulh mi loram ekah malte sungah a um. Cumi loram inn fehnak ke-feh-zin ah tlavang pa tum zet ih keneh pawl ka hmu.\nCui inn ka va thlen tikah zaute fatakte ihsin pacang pakhat a rung lang ih, thing ih tuah mi kailawn ihsin rung ttum in, tual ah i ra tong. Cu pa cu pacang no te, kum kulhluan hnih hrawng a si ih, a riah a se zet. Mizan ah amah le a nupi cu pindan pakhat lawng a um mi an inn zial ah sangka ong in an it. Ziangahtile April thla a si ih khua a hlum tuk. Zan ah tlavang cu an zaute fatakte ah hung kai in a nupi ih or a keu hnu ah pindan ihsin a lu dirhsuah hmaisat a tum. Thawpit ih kiauraak phah in nunau cun a pasal cu a kut thawn a hai ttuattto. Cutikah a pasal cun thil um dan a theithiam cih ih a nupi ih kut khatlam kai in, amai kut khatlam thawn sangka tlang cu ttansan ah a pawk ih, tlavang kut ihsi a a nupi a dirhsuah hnu ah sangka a khar. A tanglai mi zan can hmuahhmuah cu, tlavang in sangka run bauhsiat a tum rero ruangah, an nupa in pindan kel pakhat ah tthia thlohthlo in an um. Thli lut-suak um lo pindan hlum hiamhiam ih an um ruangah a nupi ih hriamhma pawl cu septic ah an cang thok ih, zinglam a thlen cun a na tuarnak le ttihphannak ruangah a lung a fim nawn lo.\nSunvu in pacang cu a nupi hnenah a um. Tlavang ra kir sal in a nupi a thiar a phang ih, an venghnen naibik le an inn karlak ih hramhri kung sah zet um hramlak va feh ding khal a ttih phah fawn. Ni a liam zik lala ih, mi van duai cun zan ttihphan um dang pakhat a hmaton zik cuahco zawng ah a inn lam ih ka va feh lai i rak hmu. A thuhla pawl ka theih tikah ka ke hram ah ra sep aw ih a ra ttah kha ka mang a bang nawn lo.\nKa hrangah boruak harsa a thleng. Cumi lai ahcun milai dehtu a hrannak hmunram ih minung pawl hrangah tuamhlawmnak-hmaisa (first-aid) lam thilri pawl Cozah hnenah ka rak dil hrih lo. Curuangah Almora hnak ih nai sawn ah ziang siivailam thilri simaw, bomawk theinak dang simaw, an um lo. Almora cu peng kulhluan nga a hla fawn. Nunau hrangih bomnak dil ding cun keimahte ka va feh a ttul ih, cumi cu pacang kha mi aa laktlak lo dinhmun ih thlenternak tluk a si thei. Ziangahtile pacang pakhat in a tuar thei zat ttihphannak hmuahhmuah cu zan khat sung a rak tuar zo. Tlavang cu ra kir sal in sangka bauh a tum lala hmel fawn ruangah, zan khat dang cuvek qttihphannak a tuar bet ahcun mi aa inn ih ret mi ah a cang ding ti a fiang.\nPacang ih nupi cu kum hleiriat hrawng a si. Tlavang in a haa thawi’ a or a rektarh lai ahkhan zapathal in a rak it. A pasal in a kut ih a dirh tikah tlavang cun dir neh ve thei ding in a kuttin thawn a awm a ttham. An dirhawk netnak ah tlavang ih tin pawl cu a taksa sungah thuk zet in an lut ih, an rin aw hrenhren. Thothe a khat ih zam surso mi, sangka pakhat lawng nei, tukverh um lo pindan fatakte hlum hiamhiam sungah nunau ih hngawng le awm ih hriamhma hmuahhmuah cu septic ah an cang thluh zo. Curuangah siivailam bomnak ngah khal ah, ngah lo khal ah, a nunsuah theinak ding cu a mal tuk lawmam. Cumi thil umdan ka hmuh ruangah, bomnak dil ding ih feh lo in, a zan cu pacang ih kiang ah um sawn ding ah thutluknak ka tuah. Himi thuanthu a siartu lakih minung pakhat te hman, tlavang asilole pawpi in a or ih a keu mi, mi vanduai asilole rannung vanduai ih tuarnak pawl, a zia-umternak ding asilole a tuarnak cemternak ding ah – cerek pakhat bak lo cu – thil dang zianghman nei lo in, naa a tuarnak pawl hmu le theitu ih nan canlonak ding ah ruahsannak nasa zet ka nei.\nInn can thotho ih sau zaute cu a khatlam deng veve ihsi do mi a si ih, pii hleinga hrawng sau in pii li hrawng a kau. Far kung no pakhat ih tuah mi karbak thawn kaihsoh a theih. Cumi karbak ralkah ah cui’ inn ih sangka neihsun a um ih, zaute hnuai ahcun tih-thing retnak puk te pakhat a um. Puk te cu pii li kau in, pii li a sang.\nPacang cun amah le a nupi umnak pindan sungih um ve ding in zangfah i dil. Asinan cumi cu ka tuah thei lo. Ziangahtile, mi ten sia cu ka si lo nan, pindan sungih rim sia cu a luartuk ih ka tuar theinak in a daih lo. Curuangah kan karlak ah zaute hnuai puk te khatlam deng ih tih-thing pawl kan retkhawm. Puk te ih tih-thing um nawnlonak ahcun phar hngohsan in ka to thei ding. Tu ahcun khua a thim zik thlang. Curuangah a kiangnai tivate ah tidai va in in, ka zutawk hnu ah puk te ahcun ka to. Pacang cu a nupi hnenah hung feh ding in, le an sangka cu ong ringring ding in ka sim. Karbak ih a kai lai ahcun pacang cun, “Tlavang in a lo deh tengteng ding, bawipa, cutikah ziang ka tuah ding?” i ti phah. Kei cun, “Sangka kha khar awla, thaizing tiang rak hngak aw,” ka ti.\nThla thul hnu zan hnih a si zo ruangah khawthim can tawite a um ding. Cumi khawthim can cu ka thin i phangtertu a si. Pacang in a rel bang in tlavang cun khawvan tiang sangka a kheuh rero taktak ahcun hlapi a feh hrih lo ding ih, tu hman ahhin hrampi rul lak ihsin i bihthup rero men thei. Zan khawthim lak ahcun thil hmuh thei tum ih mit ttang ttentten phah le nisuahlam tlang zim ihsi thlapi hung suah lohli ding thlacam phah in nazi pakhat le hrek sung ka um hnu ah cinghnia pakhat in theihternak au-aw a run suah. Cinghnia cun a cuap tha hmuahhmuah suah thluh in a ai ruangah hlapi tiang in a theihtheih. A ai-awn cu ‘fe-a-on, fe-a-on’ tivek deuh a si ih, a mithmuh ih thil ttihnung a um sung hmuahhmuah cu a ai non rero. Tlavang hin sa an pel tikah siseh, an deh mi sa an pan tikah siseh, nuamnaite’n an feh ttheu. Curuangah, cui’ tlavang cu milai dehtu ah vun ruat in, kan karlak peng hrek a feh sung cu minute tampi a rei ding ih, a ra thlen ah thlapi a suak taktak lo a si hman ah kap theinak ding tawk in a tleu zo ding. Curuangah ka thin a hahdam ih zalen deuh in ka thaw ka thaw thei thlang.\nMinute tampi a liam. Cinghnia khal a ai nawn lo. Thlapi cu tlangmual tlun ihsin a hung suak ih, ka hmaizawn leilung cu a run tlet eng pempem. Thil cangvai zianghman hmuh ding a um lo. Awn theih ding umsun khal ka tlun ih nunau vanduai in natnak nasa zet tuar in thaw thawt ding a hawl rero awn lawng a si. Minute pawl cun nazi hrangah lamzin an kian. Thlapi khal van ah a kaisoh hnu in nitlaklam ah a suk thok thlang. Cutikah ka hmaizawn ih leilung cu inn ih phenthlam in a run hliah. Can ttihnung a thleng lala. Ziangahtile tlavang in i hmuh ahcun, tlavang pakhat ih thinsau theinak suah in, a cangvaihnak pawl phenthlam ih an hliahphen thei ding can a hngak tengteng ding. Asinan zianghman a thleng lo ih, cumi hlan nazi hleihnih ih thlapi a rak suahnak zawn ihsin ni tleuzung pawl van ih an kapsuahawk tikah, sa bawh ih ka to zan hmuahhmuah lakih zan saubik cu a hung cem.\nPacang cu zan hmaisa ih zanvartei’ a men ruangah thaw zet in a itthat hluahhlo. Puk te suahsan in ka ruh kham pawl ka sawizoi lai ah karbak ihsin a rung ttum – leilung hak parah cang lo ih nazi tampi sung to dahtu lawng in ruh a kham thei zia hi an thei. Ram theihmu malte ti lo cu nazi kulhluan li sungah zianghman ka ei lo ih, ka um hrih khal tthathnemnak a um nawn lo ruangah, pacang cu mangttha ta in, peng riat hla ih um mi Dol Dak Bangla ah ka milai pawl va pehzom sal ding in, le nunau hrangih bomnak va cah ding in ka pok. Peng malte lawng ka feh ah ka milai pawl ka tong. Reipi ka hloh ruangah ka thilri pawl an fun ih, Dak Bangla ih ka riah man an pek hnu in, i hawl ding ah an ra pok. Amah thawi’ kan biakawk rero lai ah, Temple pawpi thuhla ih ka rak rellang dah mi, Lamzin Kiltu a ra. A Bhootia rang cakvak te parah hnget zet in a to ih, Almora lam pan ding a si ruangah, Stiffe hnenih ka cakuat cu lungawite’n ttuanvo i laksak. Stiffe cun ka ca a ngah vete’n nunau hrangah siivailam bomnak a kuat cih. Asinan bomnak a thlen tikah cun a tuarnak pawl cu an rak cem zo.\nHimi Lamzin Kiltu hi Dabidhura ah milai pakhat deh a tuar thu i simtu kha a si ih, Dabidhura ka va thlen tikah ka ton dah mi lakih ramtawih tontehnak mangbang thlakbik le ngaihven umbik ka va tong (Temple Pawpi thuhla hi himi Panar Tlavang thuhla umnak ‘The Temple Tiger and More Man-Eaters of Kumaon’ cabu bung hmaisabik ah a um. Puithiam in na kap thei lo ding, kiltu a nei tiah a sim vek in, a kap tum rero nan a hlawhsam – ca lettu). Cumi tontehnak ka ngah hnu ah Dabidhura biakttheng ih puithiam putar cu ka kap that thei lo mi pawpi vek in milai dehtu hin a biakttheng ih humhimnak a ngah ve maw tiah ka sut. Cutikah puithiam cun, “Lamlam, Bawipa. Himi Shaitan (Khawsia) hin ka biakttheng ih pathian ra betu minung tampi a deh zo. Himi kap ding in ka ra kirsal ding na ti vekih na ra kir taktak ahcun, zinglam le siimlam ah na hlawhtlin theinak ding hrangah thla ka lo camsak ding,” tiah i sawn.\nKan nun hi ziangtluk in lungawinak thawn khat hmansehla, aipuang hleice ih kan thlirsal ttheu mi canbi cu an um ttheu thotho. Ka hrangah cuvek canbi cu 1910 kum a si. Ziangahtile himi kum ah Muktesar milai sa-ei pawpi le Panar milai sa-ei tlavang ka kap ih, himi thilthleng ropi pahnih karlak ah, keimah le ka milai pawl in Mokameh Ghat (Mokameh Karbak) ah, cet thilri zianghman tel lo, kan kut thawn rori in ni khat sungah thilri ton thawng nga le za nga rori kan thiarsuak thei. Himi hi can-hmuahhmuah tahfung (all-time record) a si.\nPanar tlavang kap tum ih ka pawhsuah ttum khatnak cu 1910 kum April thla ah a si. Cumi kum thotho September thla hlan cu a vei hnihnak zuam sal ding in can ka pe thei lawk lo. April thla le September thla karlak ahhin minung paziat deh an tuar ti ka thei lo. Ziangahtile ka theih cin ahcun,Cozah in ziang cazual (bulletin) hman a suah lo ih, Senpi Tlangsuakbu (House of Commons) ih himi tlavang thuhla thusuhawknak a um mi ti si lo ahcun, Indian thuthangca pawl ah himi tlavang thuhla tarlang mi dang a um lo. Panar tlavang hi minung zali dehtu tiah theih a si ih, Rudraprayag tlavang cun za le kulhluan nga a deh. Himi thuhla ah Rudraprayag tlavang thuhla cu India ram pumpi ih thuthangca thulu pawl ah hmun a luah ih, Panar tlavang thuhla cun mipi ih theih a hlawhtuk lonak san cu sam a cainak hmun hi mi senpi khualtlawn veivahnak hmun ihsin a hlat deuh ruangah a si hmang ding. Rudraprayag tlavang cu kum tin in pathian be ding ih khualtlawngtu thawng sawmruk an veivahnak hmun ah sam a cai. Cui’ khualtlawngtu lak ahcun mi hnuaihnung bik ihsin mi phun-u bik tiang an tel ih, cu pawl cun milai dehtu ih rawlkheng paltlang ih an feh thluh a ttul. Himi pathian be ding ih khualtlawngtu pawl, le Cozah in ni tin cazual a suah mi pawl ruangah, Panar tlavang hnak in a siatsuah mi a mal nasa cing in, Rudraprayag tlavang hi a hmin a lartuknak san a si (Rudraprayag tlavang thuhla hi Jim Corbett in cabu dang pakhat a ngan – ca lettu).\nPanar tlavang kap ding ih vei hnihnak zuam sal ding ah, siahhlawh pakhat le ka riahbuk thilri le lamcaw phurtu minung pali thawn September 10 ah Naini Tal ihsin kan pok. Zinglam nazi pali ih inn ihsi kan pawhsuah lai ah khua a dur khiamkhiam ih, peng malte kan feh tikah ruahpi vannawn a rung sur thlurthlo. Sunvu in a sur ih peng kulhluan riat a hla mi Almora kan va thlen tikah kan ruh tiang in a ciar thluh. Cumi zan cu Stiffe hnenih va leng ding ka si nan hnipuan ro pakhat hman ka neih lo puhmawh in Dak Bangla ah ka um sawn men. Bangla ahcun khualtlawng ih riaktu dang zohman an rak um lo ih, ttuanvo neitu in ka hrangah meisa alh hluahhlo tappi pahnih um mi pindan pahnih in pe. Curuangah zinglam ahcun khualtlawng peh thei ding in ka thilri cu an rak ro thawkhat ve.\nAlmora ihsin April thla ih ka rak zawh mi lamzin thotho zawh sal ka tum. Hriamhma tuar ih nunau a thihnak inn ihsin tlavang cu pel thok ka tum. Thawhhlam ka ei lai ah Panwa timi tlakrawh inn sak hnattuantu pakhat cu kan hnenah a ra. Anih hi Naini Tal ah kan hnattuan a ttulttul in ttuansaktu a si. Panwa ih khua cu Panar horkuam ah a um ih ka milai pawl hnen ihsin milai dehtu pel ka tum thu a rak theih tikah kan hnenih feh ve ding ah in dil. Ziangahtile inn ih tlun a duh nan amahte’n a feh ngam lo. Panwa cun cutawk hmunram cu a theih ruangah ruahnak in pek vek in, tlavang in ka zanriah in eisaknak tlawnginn lam ihsi Dabidhura lam ih feh ka tum mi cu ka tthulh sal ih, Pithoragarh lamzin zawh ding in ka ruatcat. Panwa Naula Bangla ih zan kan riah hnu in, zingte’n kan pok ih peng malte kan feh tikah Pithoragarh lamzin ihsin vorhlam ih a um mi zinrua ah kan pial. Tu ahcun milai dehtu ih hmunram ah kan um thlang. Hitawk hmun ahcun lamzin pi a um lo. Khawte pakhat le pakhat pehzomawknak ke-feh-zin tete hmang in an pehtlaih aw ttheu.\nThil umdan a sawtpawt thei hrot lo. Ziangahtile kil li peng za tampi a kau mi ah khawte pawl an darh zelzel ih milai dehtu cu khuitawk fang ah a um ti kan theih lo ruangah khawte pakhat hnu pakhat ah va feh vivo in va hliakhlai a ttul. Salan le Rangot khawte-hlawm (pattis) paltlang ih kan feh vivo hnu, a ni linak siimlam ah Chakati khua ah kan thleng. Cutawk khaw lal cun Panar tiva khatlam ral ih Sanouli timi khua ah kan dung ni malte ahkhan tlavang in minung a deh thu in sim. Tu pekte ih ruahpi vannawn a sur ruangah Panar tiva cu a lian zet. Curuangah khaw lal cun, thaizing ah lilawn a um lo mi Panar tiva tan olsamnak kawhhmuhtu ding minung pakhat ka lo thlahter ding ti ih in tiamkam phah in, cumi zan cu an khua ih riak ding in thuron in pe.\nKhaw lal le kei cu inn dot-hnih saupi khatlam deng ah kan be aw rero. Thuron i pek vek cun cumi zan cu an khua ih riak ding in ka lung a kim. Khaw lal cun inn tlunta dot ah keimah le ka milai pawl hrangah pindan pahnih a ruahman ding thu in sim. Kan biakawk lai ahcun hnuaita dot ih khatlam dengbik pindan cu luahtu nei lo a si ti ka hmuh ruangah cutawk ah ka riak ding ih, ka milai pawl hrangah tlunta dot pindan pakhat lawng a ruahman a ttul phah ding tiah ka sim. Ka riah tumnak pindan cun sangka a nei lo. Asinan tlavang ih deh mi netabik cu tiva ih khatlam ral ah a si ih, milai dehtu cun tiva ti lian cu tankai a tum lo ding ti ka thei.\nCumi pindan ahcun bungrua zianghman a um lo. Ka milai pawl cun, cumi pindan rak luahtu netabiktu cu mi borhbah luarkai a si ding ti ih phunzai rero phah in hnawmhne le hnipuan sia um mi hmuahhmuah cu an phiat fai. Cu thluh in leilung ih phah mi, tidai zun thei lo ihphah (groundsheet) cu zial ih hman mi tlakkhang parah an phah. Ka ihkhun ah to in, tual ih muah mi meisa thawn ka siahhlawh ih in suansak mi zanriah ka ei hnu in ka it. Nazi hleihnih sung ah hmun hlapi ka feh ciamco ruangah rei lo te ah ka itthat cih. Ni a suak ciah ih, pindan sung a run tlet eng rual ah pindan sungah cun thawmvang dimte ka thei ih ka mit ka hun men tikah ka ihkhun kiang ah pacang pakhat a rak to ti ka hmu. Cu pa cu kum sawmnga hrawng a si ih, phar nat dinhmun netkhawt neitu a si. Ka hung tthangharh ti a hmuh tikah, cui’ nung cing ih thi mi vanduai cun a pindan ah zan nuam zet ka hman a beisei thu i sim. A khatlam khua ih a rualpi pawl hnenah ni hnih sung a va tlawn thu, a ra kir tikah a pindan ih ka rak ihthah lai a hmu ih ka tthangharh hngak in ka ihkhun kiang ih a rak to thu i sim.\nNisuahlam ram ih nat ttihnung bik le suankaiawk olsam bik a si mi phar nat hi Kumaon pumpi’n nasa zet in a darh. A hleice in Almora pengpi sung ahhin a luar hleice. A luartuk lawmam ruangah minung pawl in phar nat cu Pathian vehvainak ci khat ah an ngai ih, phar nat neitu pawl khal a hranpate’n an ret cuang lo hlei ah, suankai aw lo ding ih damkhanawknak khal zianghman an tuah lo. Curuangah kum tampi sung phar nat neitu in a rak luah mi pindan kha ka riahnak ding ih ka hril tikah khaw lal cun ralrinnak pek ttul ah a rak ngai lo si bik in a lang. Cumi zing cu ka hnipuan ka hruh can a rei lo nasa ih, in hruaitu ding a man vete’n khua cu kan suahsan.\nKumaon ramtthen sungih ka veivahnak ahhin phar nat ngah ding phan-umnak hmun tampi khal ka thleng dah ko. Asinan cui’ zangfakza mi vanduai pindan ih ka riah ttum tluk in mi thiangfai lo ih ka ruahawk can hi a um dah lo. Tiva kan ton hmaisabik ah ka siahhlawh in thawhhlam i timtuahsak ding in, le ka milai pawl in an rawl an timtuah theinak ding ah, cawl ding in ka sim hai. Cu thluh ah ka ihphah kholh ding in, le ka sinpuan pawl ni ih pho ding ih ka cah ta hai ih, carbolic (kabawlik) sahpian tan khat la in lung pheng tumpipi ih an kulh mi tili fatakte umnak tiva lam ah ka vung suk. Cumi pindan ih ka hruh mi hnipuan hmuahhmuah ka hlit hnu ah tili ahcun ka sop ciamco ih, lung pheng pawl parah ka pharh. Cu thluh in a tanglai mi sahpian thawn ka rawt aw. Himi ttum tluk in sahpian ka rawt aw cipciar dah kel lo. Nazi pahnih hnu ah, nuai nat tuk an tuar ruangih a kir siaisiai deuh mi hnipuan pawl hruh in ka milai pawl hnenah ka kirsal. Tu ahcun thiangfai in ka thei aw sal thlang ih, thawhhlam khal ramtawipa in thaw zet ih a ei vek in ka ei thei sal.\nIn hruaitu cu pii li le zungpibok ruk hrawng ih sang a si. A lu a pawr zet ih a sam khal an sau. A taksa cu barrel tumpi vek a si ih, a ke an tawi. A ttong a mal fawn. Hmun hrap kaisoh ding kan nei lai maw ti ka sut tikah a kut a pharh ih, “Hitluk ih rawn a si ko,” tiah i sawn. Cutin a rel nan tlang hrap zet ihsin a hnuai ih horkuam ah in hruai suk ta thotho. Horkuam kan thlen tikah horkuam cu zawh in tiva umnak kan va pan ding si hmang ka ti lawk. Asinan, in hruaitu cun zianghman ttong lo, le a lu khal kan lam ih her lo in, hmun kolh ihsin a feh ih a khatlam ih tlangmual so ah in hruai lala. Cui tlangmual cu a hrap zet ih hling an tam zet hlei ah, lei tthenel an um ih feh a harsa ngaingai. Kan tlun ih ni a sat tuk fawn ruangah tlangmual zim cu thlanhri baksen tla in kan hung thleng. Asinan tlangmual kaisohnak ding ih tuah mi ke neitu si awmtak in, hruaitu cu a hna hman a thak hrih lo.\nTlangmual zim cun hmunram kaupi a lang. In hruaitu cun Panar tiva thlen hlan ah tlang sang pahnih kaisoh ding kan nei lai ti ih in sim tikah, tlakrawh inn sak hnattuantu Panwa cun thilri dum rit pipi thawi’ tuah mi a kortlunthuah cu in hruaitui’ hnenah pe phah in, Kumaon ramtthen sungih tlangmual hmuahhmuah in kaisohter thluh man ah a tang lai mi lamzin tluan in cui’ kortlunthuah ritpi cu a phurh a ttul thu a sim. Zianghtile Panwa cun a innsang pawl hrangih tlunlawm thilri fun dang pakhat a phur lai. In hruaitu cun a taksa ah mee hmul ih tuah mi hridai pakhat vet in, kortlunthuah cu a bil ih a zaang ah hnget zet in a qttawn. Kan suk ih kan so. Cu thluh in kan suk ih kan so sal lala. A netnak ahcun horkuam thuk zet ih a luang mi tiva cu kan hmu. Tu tiang cu zinrua hman um lo mi hramlak hlir ah kan feh. Asinan tu ahcun tiva lam ih a suk mi ke-feh-zin bi zet pakhat kan tong.\nTiva kan vung nai sinsin rual in a lang dan cu ka duh lo sinsin. Tiva ih a vung suk mi le a khatlam ral ih a kaiso mi ke-feh-zin zoh in cutawk zawn cu tiva puan zawn a si ti a lang. Asinan tiva cu a lian zet ih cumi tankai cu thil atthlak zet si ding a bang. Asinan in hruaitu cun himdamtei’ tankai theih tuk mi a si tiah in sim. Curuangah ka kedam le mawza pawl ka phelh ih Panwa thawn kai aw phah in tiva ah ka vung ttum. Tiva cu ttangphel sawmli hrawng a kau ih, a tlunlam tidai suar dan zoh in a hnuailam a khokrok ti a theihtheih. Ka zum vek taktak a rak si fawn. Tidai in ka ke a phet thlu dengmang ttheu ih, vei hnihkhat cu ka ke a tartahak phahphah. Asinan khatlam ral ah kan va talsuak ttuatto thei.\nIn hruaitu cun kan dung ihsin in rak thlun. Dunglam ka hei zoh sal tikah cui’ mi pacang fatakte cun a harsat zet ti ka hmu. Kan hrangih cawn tiang a si mi tiva cu a hrangah tai tiang a si. Tiva khohnak bik a ra thlen tikah ti luang cu dunglam tun ih ttang ttha lo in cang-ai feh in a feh. Aa zet in ti luang cu a hmailam ih a ret ruangah tidai in zapathal in a sawh thlu ih tiva luang cak zet lakah a pil. Kedam ka hruh lo ruangah lungto zumhriam lak ahcun kei cu lak ka tlak lo. Asinan lungto zumhriam poisa lo tu Panwa cun a thilri a thlak tupti hnu ah, tthuktthun lawknak fatakte hman um lo in a thlanglam ttangphel sawmnga ih tiva kap ah a vung tlan. Cutawk ahcun lung pheng tumpi a um ih, lung pheng tumpi sir ahcun tiva cu rapthlak khop ih cak in a luang. Cui’ lung pheng ciar le nal par ahcun Panwa cu a kai hnu ah a bok ih, tidai in in hruaitu a vun fen thlen tikah a sam in a rak kaih. Malte sung an talbuai lawk hnu ah lungto parah a dirsuak thei. Cu thluh in kan hnenah an ra thleng. In hruaitu cu zinghnam tidai ih tla a bang. Panwa cu, amai’ nun hrangih thil ttihnung zet si cing in, pacang fatakte nun runsuak ding in zah-um le huaisen zet ih a cangvaih ruangah ka fak. Panwa cun mangbang nawn in i zoh hnu ah, “Ai, a nunnak kha ka runsuah duh mi a si lo, a zaang ih um mi ka kortlunthuah thar kha ka ui si lawm,” a ti. Ziangtizawng khal va si in, a tumtahnak cu ziang a va si khalle, riahsiatnak thleng ding cu a kham a si hrimhrim ko. Cutin, ka milai pawl in pakhat le pakhat kai aw in himdamtei’ tiva an rak tankai thei hnu ah cumi ni hrangih kan thil ti cu duhtawk thlang in, tiva kap ih riak ding in ka sim hai. Panwa ih khua cu tiva thawn peng nga hla ah a um. Curuangah in fehsan. In hruaitu cun tiva cu a tankai sal ngam nawn lo ruangah Panwa cun an khua ah a hruai lawlaw.\nA thaizing ah milai pakhat deh a tuar netabiknak Sanouli khua hawl ding in kan pok sal. Khua a siim tikah horkuam thelhkolh kau zet ah kan thleng. Hmuh bannak ih milai cennak thluathlam zianghman a um lo ruangah cui’ hmun thelhkolh ahcun kan riak. Tu ahcun milai dehtu ih tlanlennak laifang ah kan um. Leilung ciar ah nuam lo zet ih zan kan hman hnu, a thaisun sundir hrawng ah Sanouli cu kan va thleng. Cui’ khaw fatakte ih minung pawl cun in hmuh tikah an lung a awi ngaingai. Lungawi zet in, ka milai pawl umnak ding hrangah pindan pakhat, le ka riahnak ding hrangah dii ih khuh mi kulh nei lo platform pakhat in ruahman sak hai.\nCui khua cu tlangmual pharh aw ih um a si ih, a hnuailam horkuam ih cangdawl loram pawl an lang. Cangdawl loram pawl ih fangcang cu tubaite ah an rak sengh zo. Horkuam khatlam ral ih tlangmual cu nuamte’n a hrap so vivo ih, loram ihsi ttangphel za a hlatnak hmun ah ekah kul hrawng a kau mi hrampi rul sah zet a um. Cumi hrampi rul tlun, tlangmual zimlam naih ah khawte pakhat a um ih, a vorhlam kap, tlangmual liang zawn ah khawte dang pakhat a um. Cangdawl loram ih kehlam ahcun horkuam cu hrampi keuhnak tlang hrap zet in a rak phit. Curuangah hrampi rul sah zet cu hmun thum ihsin loram in an kulh ih, a hmun linak cu hrampi keuhnak hmun thelhkolh in a kulh.\nThaithawh ka ei thok zawng ah khaw sung ih pacang pawl cu ka kiang ah an ra to kual ih thu kan rel tlang. March thla hrek neta le April thla hrek hmaisa karlak ahkhan hitawk hmunram ih minung pali deh an tuar. Dehtuar hmaisabiktu cu tlangmual liang ih um khawte mi a si ih, a pahnihnak le pathumnak cu tlangmual zim kiang ih khawte mi an si. A palinak cu Sanouli khaw mi a si. An pali in zan ih deh mi an si ih, ttangphel za nga hrawng a hlatnak hrampi rul sungah tlavang cun a thiar. Cutawk ah cawl phah in a ei hai ttheu. Khawte pathum ih minung pawl cun meithal an neih lo ruangah mi ruak vung lak khal an ngam lo. Tlavang in mi a deh netabiknak cu kan dunglam ni ruk ah a si ih, thuhla i simtu pawl cun, tlavang cu cumi hrampi rul lak ah a um lai tengteng ding tiah an zum.\nCumi ni zinglam ih kan rak pal phah mi khawte ah me (kel) no pahnih ka rak lei phah. Curuangah khaw sung mi pawl in hrampi rul lakah tlavang a um lai an timi a si ngaingai maw ti theihfiangnak ding ah me fate deuh cu siimlam ah hrampi rul kap ahcun ka vung hreng. A kiangnai ah thingkung remcang an um lo ih, khawdur finkhawmawk rero dan zoh in zan ah ruah a sur hmel ruangah tlavang cu ka bawh lo. Ka umnak ding ih kan ruahman mi platform cu kulhtu zianghman a nei lo. Curuangah a zan ih tlavang a run pang asile deh harsa minung hnakin me nonal te a duhsawn beisei in ka me pakhat cu a kiang ah ka hreng. Zan reipi tiang me pahnih an kawhawk rero awn ka thei. Curuangah tlavang cu a thawmvang theih ban ah a um lo a si ka zum. Asinan hitawk hmun ih a ra kirsallonak ding san a um cuang lo ruangah a tthabik ruahsan in ka itthat.\nZan ah ruahhmaite a sur. Khawdur um lo van fai riahriah ih ni a suah tikah thinghnah le hrampi hnah hmuahhmuah cu ruahthli for ruangah an tleu serso hai ih, hla sak ding neitu vate hmuahhmuah khal in lungawi aipuang in ni thar cu an hmuak. Ka platform kiang ih me cu diriam zet in hrampi bur khat a ei ih, a khattawk in a ai (be) phahphah. Asinan horkuam khatlam ih me cun awn-ai a nei lo. Thawhhlam rak hlumter ding ih ka siahhlawh ka cah hnu ah, horkuam paltlang in me fate sawn ka hrennak ah ka va feh. Ruah a sur hlan hrawng ah tlavang cun me cu a rak deh ih, a hrennak hri phihcat in hmun dang ah a rak thiar ti ka va hmu. Me a thiarnak sulhnu cu ruahpi in a tleuhfai thluh. Asinan a poi lo. Tlavang in a deh mi a thiarnak ding hmun cu pakhat lawng a um. Cumi cu hrampi rul sah zet umnak hmun lawng a si.\nA deh mi a ei lai ih tlavang asilole pawpi va pel hi sa pel dan nuambik ih ka theih mi a si. Asinan thil um dan remcang in, hlawhtlin theinak ding beisei um zet a si can lawng ah a nuam ve thung. Hitawk hmun ahcun thil um dan an remcang lo. Ziangahtile hrampi rul cu a sah luar tuk ih, awn-ai nei lo ih va pan theih a si lo ding. Khaw sung ah kir sal in thawhhlam ka ei hnu ah, an khaw kiangkap hmunram thuhla sutron ding in khaw sung mi pawl ka kokhawm hai. Tlavang cun amah ka rak bawh theinak ding khop in a deh mi cu a hlah lai maw timi va zoh a ttul. Cumi ka va zoh ahcun tlavang cu ka va tthawng (hnoksak) tengteng ding fawn. Curuangah, ka va hnoksak ruangih tlantu tlavang hrangah, a kiangkap hmun naivai awmang tawk ah relhnak ding hrampi rul sah dang a um maw timi ka thei duh. Peng hnih hnak ih nai ahcun cuvek hmun a um lo thu, cutawk hmun ih va feh ding cun tlavang cun thlawhlai loram kaupi a paltlang a ttul thu, in sim.\nSundir ah hrampi rul umnak ahcun ka va thleng sal. A dehnak hmun ihsi ttangphel za ah, tlavang in me sa a rak hlah mi hmuahhmuah ka va hmu. A hlah mi cu a ketin pawl, a ki pawl le a pumpi pheltthen lawng an si. Sunvang ah peng hnih hlatnak hramlak ih tlavang a va tlansuah ding phan a um lo ruangah nazi tampi sung ka pel. Ka sa pel cu tlaiberh pawl, thlanthla pawl, cipte pawl le scimitar-babbler vate pawl in in bawm. Himi vate pawl in tlavang ih cangvaihnak tinkim in sim. Ziangruangah khawte pathum ih pacang pawl sawmkhawm in tlavang cu ka kap remcang theinak ding hmun langpang ih rung suak ding ah ka hotter lo tiah in sut men thei. Asinan cuvek tuah ding cun sakhan namtu pawl hrangah thihnak thlankhur a naituk ding. Hmun langpang ih suak ding ah in hot a si ti tlavang in a theih vete’n dunglam ah a kir ding ih a feh tumnak ih rak umtu tapoh cu a do ding.\nTlavang cu ka kap remcang thei lo ih, hlawhsam in ka kirsal. Khaw sung ka thlen tikah sikserh (malaria) in bese zet in i tlakbuak ih, a lehhnu nazi kulhluan li sung cu platform parah lung molh miammiam in ka it. A thaisun siimlam ahcun sirhserh in i tlansan zo ruangah sa pel cu ka peh thei sal. Anmahte ruahmannak in, ka milai pawl in me pakhat deh a tuarnak hmun thotho ah me dang pakhat cu an rak hreng. Asinan tlavang cun a dai lo. Hihi thil ttha zet a si. Ziangahtile tu ahcun tlavang cu a ril a rawng thlang ding. Curuangah a ni thumnak siimlam ahcun ruahsannak nei zet in ka pok.\nHrampi rul umnak kiang, kan dunglam zan hnih ih tlavang in me a dehnak ihsin ttangphel za hrawng a hlatnak ah sasaw kung tar pakhat a um. Cui thingkung cu cangdawl loram pahnih karlak ih pii ruk a sang mi cang hrap ihsin a keuhsuak mi a si. Ka rubber tawphah nei kedam thawn a par ih va feh thei ding khop in a kung cu tlangmual tlun ah a awn phei. A kung hnuailam, leilung ihsin pii hleinga hrawng a sannak ihsin a hngettek pakhat cu a hnuailam loram tlun ah a va khawhsuak aw. Pii khat hrawng a sah mi cui’ hngettek cu a kawhawm ih a rawp fawn. Tonak him lo le remcang lo zet a si. Asinan cumi cu thing hngettek um sun a si ih, ttangphel za tampi hlatnak tiang ah thingkung dang zianghman an um fawn lo ruangah, ttihnung ti cing in, cumi thing hngettek ih to ding ah ka ruatcat.\nHrampi rul sungih ka hmuh mi tlavang keneh pawl le kan dung April thla ah nunau pakhat deh a tuarnak loram inn zin ih ka hmuh mi tlavang keneh pawl an bangawk ruangah, ka buaipi mi tlavang hi Panar milai dehtu a si ding tiah zumnak ding san le vang tampi ka nei. Curuangah ka milai pawl cu blackthorn ko tampi sat ding in ka fial hai (blackthorn hi a par var in, rah bokbawn rong nei mi, hling nei thingkung a si. A hling um dan cu kan lam ih saisiak thawn an bang aw deuh). Thingkung hngohsan phah, a hngettek ah ke thluang phah ih ka to ngah hnu in, ka milai pawl cu blacktorn ko pawl a tom ih ttawn ding in siseh, cumi pawl cu thingkung ah ret in hridai thawn hnget zet ih ttawn ding in siseh, ka fial hai. Hivek in cipciartei’ ka rak ruahman mi hin ka nunnak i run ti ka pom rori.\nPii hra ihsin pii kul karlak a sau mi blackthorn ko tampi cu thingkung ih kimvel ah an ttawn. Khatlam khatlam ah tla lo ding ih sirhsan ding dang ka neih lo raungah ttawntarh mi blackthorn ko pawl cu ka lakhawm ih ka taksa khatlam khatlam ah ret in ka ban le taksa lak ah hnget zet in ka cep. Siimlam nazi panga ah ka timtuah mi hmuahhmuah ka ttheh. Ka or humhim thei ding in ka kortlunthuah hnongbil (collar) ka pharh ih, ka hngawng humhim thei ding in ka lukhum nem cu dunglam ah ka dir deuh. Cutin thing hngettek ahcun hnget zet in ka to. Me cu ka hmai zawn ttangphel sawmthum ih loram ah fung pakhat khen in an hreng. Cu thluh ah ka milai pawl cu loram ahcun kuak fawp phah le ring zet ih ttong phah in an to.\nHimi tiang cu hrampi rul lak ah awn-ai zianghman a um lo. Asinan tu ahcun scimitar-babbler vate pakhat in ralrin peknak ai khing zet a run au-suahpi ih, minute pakhat pahnih hnu ah cipte awm-var (vate) tampi khal an cik celcel. Himi vate ci hnih hi tlangmual par ahcun thuthang petu rinsan tlak bik an si. Curuangah an ai ka theih hnu in ka milai pawl cu khaw sung ih va kir ding ah theihternak ka vun tuah. Tlun ka fial cu an lung a awi zet. Ring zet ih ttong rero phah in an feh liam tikah me cu a ai thok. A lehhnu nazi hrek sung cu zianghman a thleng lo. Khaw saklam tlangmual zim ih ni a liam cuahco zawng ah ka tlun thingkung parih um thlanthla pahnih cu keimah le hrampi rul karlak hmun thelhkolh ih um mi rannung tthenkhat cuk ding in an zuang. Khaw sung lam hoi ih ai rero me cu tu ahcun keimai umnak lam a ra hoi ih, a ai a cawl. Me umtudan zoh in thlanthla pahnih in an cuk mi rannung, le me in a ngaihven mi rannung ih cangvaihnak pawl ka thei. Cui rannung cu tlavang lo bak a si lo ding.\nThlapi cu tthen li tthen thum lawng a tum lai ruangah nazi tampi sung khua a thim ding. Khua a van tthat nawn lo hnu ih tlavang a ra suah pang ah ti’n cerek sawl thun mi twelve-bore zunphir ka keng cia. Ziangahtile khawthim lakah rifle cerek pakhat lawng hnak in cerek sawl pariat thawn tlavang cu ka ngah ttha thei sawn ding tiah ka ruat. Lektthik vang le torch tivek, zan ramtawih bawmtu thilri pawl cu ka ngan lai mi thuhla a thlen lai ahhin, India ah hman an si hrih lo. Hmui dingh thei ding ih rinsan ding um sun cu meithal kaa zim ih ttawn mi puan var lawng a si.\nMinute tampi sung ziang thilthleng hman a um lo lala. Cumi hnu ah ka pawk mi blackthorn ko pawl dimte’n dirtu an um ti ka thei. Thingkung awn ih blackthorn ko pawl ttawnnak cang ka rak thiam cu ka lung a awi zet. Ziangahtile mah le mah hum aw ding in dunglam ka her thei lo ih, ka kortlunthuah hngawngbil le lukhum pawl cu humhimawknak siava men an si fawn. Tu ahcun milai dehtu ka buaipi ti cu rinhlelh ding a um nawn lo. Cuihleiah milai dehtu tumruh zet a si ti a lang fawn. Tlavang cun hling lak ihsin a hung kai thei lo ti a hmu. Curuangah vei khat a dirh hnu in, blackthorn ko zim cu a haa thawn a keu ih na zet in a thin ciamco. Ka ban le taksa karlak ih blackthorn ko pawl ka cehtarh ruangah ka hngohsan mi thingkung ah na zet in i dirhbet.\nTu ahcun sunvang netabik khal van ihsin a liam hlo ih, zan hlir ah minung a dehtu tlavang hrangah cangvaihnak a remcang thlang. Khatlam ah kei cu keimah khal ka si thei nawn lo. Ziangahtile khawthim lak ahcun minung hi nungca hmuahhmuah lakih humhim aw theilobik kan si ih, keimah pakhat lawng hrangih rel tla cun, ka raltthatnak khal a tawdengbik ih a um lai can a si. Zan hlir ih minung zali rak deh zo a si ruangah, tlavang cun i ttih mumal lo. I ttih lo ti cu, blackthorn ko pawl a dirh rero phah ah, khaw sung ihsin thin phu dutdo ih rak ngaitu pacang pawl ih theih ban ding khop in a hngirhngir ring ngam. Cui’ hngirhngir awn cun pacang pawl ih thin a phanter zet thu lehhnu ah in sim. Asinan kei cu annih thawn kan linglet. Ziangahtile a hngirhngir awn ka theih lawng ah khui ah a um ih, ziang a tuah ti ka thei. Ka ttihbik mi cu awn lo ih a um laifang a si. Ziangahtile ziang a run tuah ding ti ka thei thei lo.Blackthorn kung pawl na zet ih dir in vei le khat ih a thlah thutthi ciamco ruangah vei tampi cu ka tonak ihsin ka tla dengmang. Khua a thim mepmep ih pawk ding hngelhnget zianghman ka neih fawn lo tikah, hung khir pang sehla cun a dai lawng i dai men hman ah leilung ah ka vung tla tengteng ding.\nThin tthia thei khop ih awn-ai a reh reprep cingcing hnu ah tlavang cu cang hrap sang ihsin a dawp thla ih me umnak a va pan turto. Kap theinak ding remcang ih khua a van tthat lai ah tlavang a ra suah beisei in, ttangphel sawmthum hla ih me ka hrennak a si. Me umnak a thlen hlan ah tlavang cu kah that man ka tum. Asinan tu ahcun me cu ka run thei nawn lo. A var a si ruang ah rau ruari’n ka hmu thei fang. Curuangah a talbuai ttheh tiang ka hngah hnu in tlavang umnak ding ih ka ruatnak zawn ka tin ih meithal zangte ka hmet. Ka meithal puak cu thinheng hrum awn thawn i rak sawn. Dunglam ih tlavang a sip zawng ah thil var tleu zukzi pakhat ka hmu. Cu thluh in tlavang cu cang hrap sang dang pakhat ihsin a khatlam loram sungah a vung liam hlo.\nMinute pahra maw hleinga sung hrawng simaw cu tlavang thawmvang dang a um lai maw ti’n thin phu dutdo’n ka ngai. Cu thluh ah ka milai pawl in in rak ko ih, ka hnenih an rat a ttul le ttul lo in rak sut. Tu ahcun saklam ihsi an rat cun an hrangah a him thawkhat ko. Curuangah far thing meifar rak vang in, ka sim dan vekih ra hai ding ah ka hei auh. Hriakthling ngah zet far kung nung lai cek tan ih an tuah mi an meifar pawl cu pii hleihnih ihsin hleiriat karlak hrawng an sau hai ih, meisa a tleu ttha thei zet. Curuangah Kumaon ramtthen hmunram deng le kawr ih um khawte pawl cun zan khawthim lakih tleunak ngah theinak ah himi lawng hi hman ding an thei.\nVei tampi au rero phah in, an tlan kual rero hnu ah, meifar pakhat cio kengtu pacang kul cu khua ihsin an ra poksuak ih, ka simdan run thlun vivo in, cangdawl loram pawl tlun ihsin an run hel hnu ah ka dunglam ihsin ka tonak thingkung ah an rung thleng. Thingkung ih blackthorn ko pawl an ttawnnak hri cu tlavang in hnget tuk ih a dirh ruangah a tan ih tan a ttul. Hling an tthawn ngah in thingkung parah an hung kai ih ttum thei ding in in hung bawm. Ziangahtile ka tonak remcang lo tuk ruangah ka ke tha an com thluh.\nAn ken mi meifar komkhawm cun me ruak umnak loram cu a tlet eng pempem. Asinan a khatlam liam ih loram cu meifar eng phenthlam sungah a um. Kuak zem phah vivo in tlavang cu hriamhma ka baih nan ziangtluk in a besia ti ka thei lo, curuangah khaw sung ah kan tlung ding ih, thaizing ah ka ra vehvai sal ding, tiah ka sim hai. Cumi cu an lung a kim lo nasa. “Tlavang cu hriamhma na baih zo a si ahcun tu ahcun a thi zo tengteng ding. Minung tampi kan si ih, meithal na nei fawn. Curuangah ttihphan ding a um lo.” “Loram ih khatlam tlang tiang tal va feh in, tlavang cun thisen hnuhma a tanta maw ti tal cu kan va zoh pei.” Tlavang va hawl ding le hawl lo ding thu kan elawk ciamco hai hnu ah, ka ruahnak tthasawn cu ka tthin sal ih, a hnuailam cangdawl loram a langnak, hitawk loram deng tiang tal cu va zoh ding ah ka lungkimpi sal.\nAn dilnak ka lungkimpi ruangah, ka dunglam ah a tlar in an feh ding, an meifar sangpi ah an thlir phah ding ih, tlavang in i zon pang asile khawthim lak ah in tanta lo ding, tivek thutiamkam pawl ka tuahter ta hai. Phur zet in thu an tiamkam hnu, meifar dang pawl an vang bet ih an alh tleu tthat hnu in, kan feh. Hmai ah ka feh ih ka dunglam ttangphel panga ihsin in thlun.\nMe umnak tiang ttangphel sawmthum, cu thluh in loram deng tiang ttangphel kul a hla. Nuamnaite’n, thawmvang um lo in, hmailam kan pan vivo. Me umnak kan thlen tikah a hnuaita loram ih khatlam deng a lang. Thisen hnuhma zohnak can cu a um nawn lo. Loram deng kan thlen nai vivo rual in a hnuai ih loram cu a lang kau deuhdeuh. A langlonak zawn bi takte lawng a tan ciah ah, thinheng ih hrum rero phah in tlavang cu cang hrap tlun ah a hung khir ih, a zate’n a hung lang thluh.\nTlavang in mi a zon zawng ih a thinheng hrum awn ahhin thil ttihnung zet a tel. Pawpi in a zon lai ih umhmun tthawn lo lawlaw sai (vui) rual le tlavang in a zon ruangih lu-sam mang loi’ tlan ciamco sai rual ka hmu dah. Curuangah hriamhrei nei lo ka rualpi pawl cu minung pakhat vek rori’n a rual ih dunglam an her le an tlan ciamco ka hmuh tikah ka mang a bang lo. Asinan vantthat thlak zet in, an tlan manhlap tuk ruangah pakhat le pakhat an pah aw ih, hnget tuk lo ih an ken mi meifar tthenkhat cu leilung ah tla in an alh peh rero. Cumi pawl tlavang awm ih cerek sawl rual khat thun lut theinak ding daih in an tleu.\nKa meithal puak an theih tikah an tlan an cawl ih, an lak ih minung pakhat in, “Aizelaw, va poi ve. Asinan kan parah a thin a heng lo ding. Ziangahtile hi khawsia hin kan raltthatnak cu tidai ah a canter ti a thei,” ti ih a ttong ka thei. Si e. Thingkung parih ka tonteh mi ihsin milai dehtu tihnak timi hin mi pakhat ih raltthatnak a laksak ttheu ti ka thei ko. An tlan thu khal ah, keimah lala khal meifar kengtu pakhat si sehla, ka tlan cakbik thotho ding. Curuangah ka thinhengnak ding san a um lo. Tlavang cekfel rero ah in ruat hai seh ti ih ka umawkter hnu rei lo te ah, pahnih, pathum tivek in an ra thleng sal hai. An ra kim khawm tikah, anmah zoh lo in, “Khaw sungih tlavang zawnnak ding rua le hridai nan run keng maw?” tiah ka sut. Hlawptlo zet in, “Aw. Thingkung tawhram ah kan tanta,” tiah in sawn hai. Kei cun, “Va la uh, khaw sung ah tlung in ti sa no khat in ka duh,” ka ti hai. Zan huihsuk dai a rung hrang ih, ka sikserh nat a run kaitho lala. Thinthirnak ding hmuahhmuah a cem thluh fawn ruangah ka ke thawn keimahte din men hman ka harsat thlang ti ka hmu.\nSanouli mipi pawl hrangah cumi zan cu, kum tampi sungah ttihphannak nei lo ih an ihthah thei hmaisabik zan a si ih, lehhnu khal ah ttihphannak nei lo in an rung itthat thei lanta.\nHminsin: Major Jim Corbett ih “The Temple Tiger and More Man-Eaters of Kumaon” cabu sungih ta “The Panar Leopard” leh mi a si.\nHram- Calai Deirel (http://calaideirel.blogspot.com.au/) ta lakmi a si.\nConfucius le Mi Pahnih


Nunnak liam tiang Chinram humngamtu Salai Cung Nawl Piang upat an pe - Falam Online Media\nNunnak liam tiang Chinram humngamtu Salai Cung Nawl Piang upat an pe\nRam le miphun hrang nunnak liam Paralṭha Salai Cung Nawl Piang cu ram le miphun hrang a tuar ngamnak sunloih upat pek in Falam View Point ah a zuk tarnak le cangan phunphun tarnak in upat an pe.\nPu Tha Rain Mang le Pi Saw Kip Thaim tei` fapa, Khuangli khuami Salai cungte cu May 21, CNDF le SAC ralhraang doawknak ih nunnak liam a si.\nDoawknak ah ralhraang bawi pakhat telin ralkap 6 an thi ih 2 in hriam an tuar tiah theih a si.\nKahawknak thuthawn pehpar in Chin National Organization cun “Chin ramkulh, Falam peng, Lumbang khaw kiangah May 21 zing nazi 8 hrawngah CNO/CNDF le tualthat acozah ralkap pawl karlak kahawknak a suak ih CNO/CNDF lam ihsin mi ralṭha pakhat in nunnak a liam, tualthat acozah ralkap lam ihsin ralbawi (Captain) pakhat telin ralkap 6 an thi.”\n“Tualthat acozah ralkap pawlih mawṭaw khal lamzin thlangah a let thla. Tualthat acozah ralkap lam ihsin ralkap pakhat hriamhma tuar telin a dang ralkap pakhat, an zaten ralkap pahnih an tlansuak thei” tiah official in an phuang.\nRam le miphun hrang nunnak liamtu Salai Cung Nawl Piang upat peknak le riahsiapinak capi khal an suah ih “Chin National Defense Force sungtel Salai Cung Nawl Piang cu amah ih tiamkamnak a tuah vekin Chin ram le miphun humhimnak hrangah raldo phahin 2021 May 21 ni ah a nunnak a pe a si.”\n“Miphun dothlengnak hrangih a pum pek-awknak parah CNO/CNDF in upatnak sangbik kan pe ih a tantami sungkua pawl thawn bangrep in kan tuar zet a si” tiah an tarlang.\n← SAC ralhraang in Tlangparmi humreek nakih a hman bikmi Tawhfung\nFalam peng Doawknak hin Chin mipi mit vang ter hram seh →\nCovid -19 in FALAM mawinak a ti lang\nFalam Tualsung Mino Gamer pawl in PUBG tournament tuah ding


Khuasia Pawlin An Thup Ruangah An Hmu Thei Lo, Amah Cun Arak Hmu Thluh – Meifar\nKhuasia Pawlin An Thup Ruangah An Hmu Thei Lo, Amah Cun Arak Hmu Thluh\nFebruary 8, 2022 admin Leitlun 0\nHlanlai kan pilepu pawlin Lasi Zawl thuthla an rak rel ṭheu, tulai khalah Thailand ramsung ah a thleng lai cu a mak zet. Udon Thani khua ih um pacang Mr. Panom Srinuan cu bike thawn an loram ah ava feh ih an cet siat a tuah, cet a tuah tikah cun nazi 2 hrawng lawng a rei ṭheu.\nHimi sun cu a tlung nawn lo, zan khal a tlung lo ruangah a nupi in a seherh tuk ih a thaizing ah tualsung palik hnenah mihlo thuhla ava thehlut. Palik le khuasung mipi pawlin an hawl ciamco nan an hmu thei lo, an loram sung khalah an va hawl rero ih an hmu lo.\nA bike le phone, kedam pawl cu an hmu nan amah cu an hmu lo, a loram kiangkap ahcun an au ciamco ih thawmvang zianghman an thei lo ruangah an beidong tuk. A thaizing ah an sungkhat pakhat in bike thawn arung phur ih a tlung, a hlohdan thuhla cu an sut ih an thlam sungih aum ringring thu a sim thei.\n“Zohman’n in hmu thei lo, ka kiangkap ah nan um rero. In hawl rero nan zohman’n in hmu thei lo, ka tal ciamco thei lo ruangah bawmnak ka lo dil nan nan theithei lo cu ka mangbang tuk” a ti. An vengsung mipi pawlin Lasi Zawl a si ding an ti.\nTualsung phungyi upa in, “Hivek cu sualnak tuahtu pawl hnenah a thleng ṭheu, asilolen khuasia pawl umnak loram na siatsuah ruangah khuasia pawl an thinheng tla a si thei” a ti. An khuasung ah hnamnei, khuasia zawl nuhmei pahnih an um ih an duhmi mipa cu an kaihrem hnuah taksa diriamnak an tuahter ṭheu, an hlawhtling lo asilen an innsang ah siatnak a thleng an ti.\nNau A Pai Hnuah A Tlangval In A Tlansan\nKumkhat Sung Leiba An Pe Lo Ruangah An Innhmai Ah Loudspeaker In Ava Dil


VCTH | Archive | Interview\nPosted on October 16, 2017 by vcth and saved under Interview\nFalam Khawsung ih Phunsang tlawng hrang timlamnak, Mirang ca zirnak le Zatlang riannak lam ih tlawng pakhat a simi Chin Institute of Social Science tlawng in kan ram hrangah rinsan tlak mino tampi a hriang suak zo. CISS tlawng ttheh hnu in ramdang ih tlawng a peh bettu pawl an um…\nComments Off on VCTH le Mai Zirte suhtonnak / Continue reading →\nMirangmi asinan Kawl tong, Chin tong a thiamtu Saya Mang Thian Khual (Tyler Davis) cu VCTH in suhtonnak kan nei, tha in rak pek cio uh!\nPosted on June 1, 2016 by vcth and saved under Interview\nMizaan, May 31, zinglam nazi 3:00 ah Dr. Khup Za Thang mual a liam ti ka thei ih ka thin a nuam lo zet. Cu vekin Chinmi zaten tla in Chinmi mino lakih fimthiamnak lam zirsang zing Arsi tleu mawi bang ih kan zoh so mi kan rinsanmi pakhat ih…\nPosted on January 4, 2016 by vcth and saved under Interview\nVCTH in 2016 kum thar cibai kan lo buk. VCTH a lengtu nan zaten parah Pathian ih diahnak, duhdawtnak le thluasuah a phunphun nan tlun ah leng hram seh tiah thlaza kan cam. VCTH in 2016 ah thazang thar thawn mipi hrangih a tha hnem sinsin mi si ding…\nSalai Publisher neitu Salai Maram (aka) Salai Mithli suhtonnak\nPosted on October 17, 2015 by vcth and saved under Interview\nChin calai hrang ih a zuam zettu, mino te Salai Maram cu Salai Publisher timi a din ih Calai thansonak hrangah cauk suah in siseh, ca ngan lam in siseh, Biazai lam in siseh, ti thei tawkin zuam zettu a si. Chinmi cangantu pawl cauk suah saktu khal a si.…\nFalam Peng USDP Hotu Pu Kawl Luai Suhtonnak\nPosted on August 23, 2015 by vcth and saved under Interview\nQ. Hmaisabik ah RFA Chin Program Hmin in cibai kan lo buk. Na thuhla tawi simnak in kan thok pei cu? A. Ka lungawi, hi vekin RFA Chin Program in cibia buknak le thusutnak in nei ruangah. Kei ka suahnak khua cu Falam peng, Laizo tlangkulh, Hmunpi khua, Kalrawn Hmunpi…\nPosted on August 20, 2015 by vcth and saved under Interview\nChin League for Democracy party sungtuan le Falam peng pyine 1 in MP cuhtu ding Salai Vum Za Piang aka Salai PP cu VCTH in suthtonak kan nei. Suhtonnak pawl tla cu a tanglam vekin an si. Hmin: Salai Vum Za Piang (Salai PP) Party: Chin League for Democracy (CLD) Suahsemnak Khua:…\nPosted on November 22, 2014 by vcth and saved under Interview\n1) A hmaisabik ah na hmin pi, na suahnak khua na nu le pa pawl thawn theihternak in tuah sak thei pei maw? Ans: Ka hmin pi cu Thang Khan Tuang a si ii mi in in theih dan ahcun Thatuang lole Andrew Thatuang ti in in thei. Ka Pa…\nComments Off on Andrew Thatuang Suhtonnak / Continue reading →\nGFYO GS Salai Rih Lian Suhtonnak\nPosted on October 7, 2014 by vcth and saved under Interview\nVCTH: A hmaisabik ah na thuhla tawi in sim thei pei maw? Rih Lian: Ka hmin ngai cu Salai Thawng Za Hlei Mang ti asinan, mi tam sawn in cu Rih Lian tin in thei sawn. Ka suahnak khua cu Falam a si. Ka Pa cu Pu Thomsa San Thawm Ling le…\nVCTH le Miss CCUSA Cindy Din Suhtonnak\nPosted on October 2, 2014 by vcth and saved under Interview\nVCTH: Hmaisabik ah na thuhla tawi in sim thei pei maw? Cindy: Ka hmin cu Cindy Siangcinmawi Din a si. Ka pa hmin Saw Mya Din (former captain) le ka nu hmin Sen Kyin Lyan, ka u pa hmin Natan Sanukmang Din tla an si. Pego ramthen Pyay Myo khua…\nComments Off on VCTH le Miss CCUSA Cindy Din Suhtonnak / Continue reading →


China Ram Ih Pasal Nei Chin Nu Cu Pehtlaih A Theih Nawn Lo Ruangah A Innsang Pawl An Thinhar – Meifar\nKalaymyo, Tahan ihsin China ramah a feh ih, China ram Yunnan Porvince ah pasal neitu Nu Sung Tin Par cu pasal aneih hnu ihsin pehtlaih a theih nawn lo ruangah a innsang pawl cu thinhar in an um.\nA unu Nu Van Iang Zi in “Ka nau hi Tuluk ramah nulepa lungkimnak in pasal anei nan puai an tuahnak ahcun kan tel thei lo. A thuhla kan theihlonak hi 2020 June thla ihsin a si, amah khal kan pehtlaih thei lo ih a pasal khal kan pehtlaih thei lo” a ti.\nNu Sung Tin Par cu kum 19 mi a si ih Kalaymyo. Tahan ah an um. Zaangtlang khuami Pu Thang Kuk le Pi Sui Meng tei fanu a si, Tahan a suahsannak hi 2019 kum ihsin a si.\n“Kan theitawk in kan zingzoi rero nan a thuhla cu kan theithei lo, kan hnenah ara tlung fawn lo. Kan ruahsanmi cu, a pakhatnak ah Pathian a si ih a pahnihnak ah Tuluk ram ih um a rualpi Laimi pawl an si, kan pehtlaih awknak khal a si” tin Nu Van Iang Zi in The Hakha Post hnenah a sim.\nThe Hakha Post: “Kalaymyo, Tahan in Tuluk ram ah a kal hnu ah, Tuluk ram Yunnan Porvince ah pasal a va ngei mi nu Sung Tin Par cu pasal a ngeih hnu in pehtlaih khawh a si ti lo ca ah chungkhar lungre thei in an um.\nNu Sung Tin Par a thawngpang le a umnak a thei mi nih, phone number +917085074876; Whatsapp +919863352974; Sarah Vaniangzi Facebook Account https://www.facebook.com/par.pari.733 ah siseh, The Hakha Post Facebook Page chat box le hakhapost@gmail.com pakhatkhat poh ah pehtlaih le thawng thanh ding in chungkhar nih bawmh halnak an tuah. Hmanthlak: Nu Sung Tin Par le a pasal hmanthlak an si.\nCovid-19 Damlo Cu A Room Sungah A Kharhkhum Aw Ih A Thi, A Room Par An Kai A Ṭul


Pu No Than Kap Meeting A Kai Thuhla Ah CNLD In Ca An Suah – Meifar\nPu No Than Kap Meeting A Kai Thuhla Ah CNLD In Ca An Suah\nMay 21, 2021 ah thuneihnak latu ralkap pawlin NayPyiTaw ah meeting an ko ih hrilawknak ding thuhla le thil dangdang an relkhawm. Myanmar ramsung ih Party 91 an sawm nan Party 59 lawng an tel, National League for Democracy (CNLD) in an tello ding thu an rak sim thei zo.\nAsinan, CNLD thuron petu Pu No Than Kap cu amahten thu in ava tel ih simfiang awknak khal anei zo. Pu No Than Kap in ““CNLD ihsin keimah bulpak cun March 31, 2021 ah ka cawl zo na’n tulai boruak thawn EC in ka “suahnak ca” an hmukim loih party sungtel vekah in ruat hrih.\nTusun ih UEC meeting khal CNLD hmin in ka kai lo, hnațuan thudang thawn Naypyidaw ka thlen laifang a si ruangah țuanpi rualpi pawl ka va cibai phah men mi sawn a si” tin a tarlang.\nCun, CNLD aiiawh in UEC meeting a kai lo thu khal a tarlang, asinan Myanmar ramsung thuthang picang pawlin CNLD Party cu UEC Meeting ah an tel tin an tarlang.\nCNLD Party in May 22, 2021 ah theihternak ca an suah cih ih an kamsuak a bangaw lo. “Pu No Than Kap in March 31, 2021 ni tarlang ih a nganmi a suahnak ca cu May 21 zan nazi 9:00 hrawng lawngah Messenger ihsin in kuatmi cu kan hmufang. Pu No Than Kap ih suahnak thuhla cu ziangtin kan tuah ding ti cu Emergency in meeting kan koaw ding” tin an tarlang.\nMay 21 Zan, Mindat Kahawknak Ah Salai Thang Naing A Thi


Voih thawh lai video thlah ruangih Hnaṭuan dawi tuar pa Hlawhtling vivo | Falam Online Media\nVoih thawh lai video thlah ruangih Hnaṭuan dawi tuar pa Hlawhtling vivo\nVoih thawh lai video zuk in Instagram ah thlah ruangih hnaṭuan dawi tuar, Florida siizung pakhat ih security guard Doug cu a tuah ṭuan mi ah a hlawhtling vivo ih, a Instagram account verify a si zo hlei ah ting 1 luan follower a nei zo.\nA hnaṭuannak siizung ah uniform hruh ih a voih lai video cu The Fart Authority Instagram page ah a post ringring. A hmin a thang vivo ih thla 5 luan hnu ah a pu le in an kai ngah.\nHnaṭuan lai ih phone hmang ruangah le hnaṭuannak company hminsiatter ti`n a pu le in hnaṭuan an ban. Hnaṭuan an dawi lai cu live in a thlah ih a zohtu an tam zet.\nInstagram ih video a thlah mi cungcang ah Vice media in thusutnak an nei ih, Doug cun, “ka duty nak khaan tum zet ah voikhat ka voih cu a awn a mawi tukih cuih ni in ka voih lai video ka zuk ih group chat kan nei ṭheu nak ah ka post.”\n“Ka video cu rualpi pawl in an lawm tuk ih cuih ni in Instagram ah ka thlah thok. Zaan khat thil thu ah zum um lo ding khawp in follower ka nei ciamco ih ka voih lai video cu ka thlah ringring si ko” tiah a sim.\nStarted up fine, but fizzled out. Gotta keep working on that ratio. #paulflart #fart #FlatulationCongregation #passgassnotjudgement #teampixel #thatfartguy\nA post shared by Paul Flart (@paulflart) on Sep 12, 2020 at 3:41pm PDT\nHnaṭuan an dawi hnu ah fundraising page a tuah ih “Kei mah cu Paul Flart ka si. Instagram ih ka video hmutu hmuahhmuah hnisiamsi thei ding in voih ka thawh lai video ka zuk ringring.”\n“Tu ah, hna ka nei nawn lo ih, ka tumtah thar cu voih thawh thawn pumcawmaw hi a si” a ti.\nHnaṭuan an ban hnu, 2018 kum ihsin a tuah ṭuan mi ah a hlawhtling vivo ih tu ah Paulflart timi Instagram account thawn followers 109k a nei a si.\n← Falam : Ruahpi Ceen ruangih Lungtum ril cun Pathangkhan veng ih Inn pakhat siatsuah\nMee Mee Khe sunloih upat theihhngilhlonak tuah tum →


Ralhrang In A Nupi An Kai Ih Beidong In A Awkaw That – Meifar\nRalhrang In A Nupi An Kai Ih Beidong In A Awkaw That\nRalhrang pawlin an kaihmi cu nasa zetin an hrem ṭheu, an puahcok ṭheu ruangah an tantami innsang cu thinhar mangbang in an um. Irrawaddy peng, Ngapye Ma khua ih um pacang kum 60 mi cu ralhrang pawlin a nupi an kaih hnuah hridai in a thlai’aw that.\nAn khua lal U Zaw Tun cu April 19 zan ah tualsung PDF pawlin an that, cumi hnuah an khua sungah ralhrang pawl an va lut ciamco ih zingzoinak an tuah ih tualsung mi 10 an kai. An kaihmi lakah U Maung Sein Aung ih nupi Daw Kala Ma Sein khal a telve.\nApril 25 zinglam ah rallhrang pawlin an kaihmi 8 cu an suahsal, U Maung Sein Aung ih nupi khal a telve. Asinan, a sun ah ralhrang pawl cu zuripin Daw Kala Ma Sein cu an va kaisal ih an hringhro ciamco.\nCutin, a sun nazi 12:00 hrawngah U Maung Sein Aung cu an khua kiang tikuang ah ava feh ih hridai thawn a thlai’aw that. Tualsung mi pawlin, “Ralhrang pawlin a nupi cu an suahsal lawk nan an va kaisal, ralhrang pawl cu zu an ri tuk ih an hringhro. A nupi an kaihsal ruangah a thlai’aw that a si ding” a ti.\nCDF-Hakha (2) Ih Nunnak Liam\nThawnginn Ihsin A Suak Ih Lungawi Zetin A Nulepa A Tong Tum Nan An Rak Thi Zo


Suu Kyi Ih Nobel A Laklaiih Thucah Tawi : Kum 21 Hnuah - Chinland Today Media\nSuu Kyi Ih Nobel A Laklaiih Thucah Tawi : Kum 21 Hnuah\nJune 16, 2012 12:49 pm·3 comments\nSuu Kyi Ih Thusim Lai\nKum 21 a liam hnu ah Nobel Remdaihnak lawmman ngahtu Aung San Suu Kyi cun tuisun ah Noble khawpi Norway, Oslo ah a lawmman ngahmi peksalnak hunserh an tuah sak ih thusimnak a nei. John Fennis in hi lawmmang ngah thei in a hmin hi Nobel tawlrel tu pawl hnenah a pek mi a si.\n1991 Nobel Peace ih lawmman ngaingai capi leh suitum cu a fapa in hi kum ah a mah aiah a rak lak sak zo. Tuisun ahcun hi lawmman a ngahnak hunserh ih a thusimnak canpual cu hmansal a siih minute 15 tluk thusimnak a nei. A thusim dingih a kawh zawngah le a sim thluh ah a suakkhawmtu ramtin upa pawlin minute 2 lenglo kut zapi bengin an lawm.\nSuu Kyi cun Kan ram sungah remdaihnak thleng dingin ka kaih hruai party pawl in hmalaknak kan nei thok rero zo. Ram dang pawl ih bawmnak hi kan tul a si. Ka rampi nitlaknak lamah buainak , tlangparmi pawl parih ngaihsaknak , ramthukhel ruangih thawngtla khal an um lai. Thawngtla pakhat ih a sia le tha theihnak khal tampi lakih pakhat a sive tiin asim.\nTlangparmi pawl thawn kahawk nawn lo ding hi ramsung ih rualremawknak ding lampi a si. Inn thawng ih khuahkhirh ka silai ihsin ka zirsuahmi thil thupi bik pakhat cu Ngilneihnak hi a si. Kan ni kan dawimi le kan zuammi cu remdaihnak lawmman a siih cui remdaihnak lawmman kan timi cu zalen\nnak, kilhimawknak leh umkhawmtlang theinak a si. Zanah remdaihnak thawn it in zingah hnangamten thawh thei ding hi a thupi a si.\nLeitlun ramtin in remdaihnak hrang kan kut kan sihkhawm awk ahcun kan leilungpi cu ngaihsakawknak le remdaihnak in a khat ding a si ti phah in le lawmman a petu hotu tuanvo neitu pawl leh leitlun ramtin ih a mah thazaang petu pawl hnenah lungawi thu sim phah in a thucah cu a cawl ter.\nAung San Suu Kyi Pangparhmuan Norway Ah Tuah Ding\nPu Thein Sein Cun Kumthar Thucah Sim\non June 16, 2012 at 1:19 pm\nA sungkhua kimte kim sehla a duh ve zet ding.\non June 16, 2012 at 4:25 pm\nA lung put te cu dawt um nasa ka ti, zum tu in cui lungput cu nei fingfing nungla Kan Pathian a sunglawi awm ee aw.\nharsat nak le do nak kan ton mi pawl hi kan nun zirh tu tha bik an si… kan lei nun le thlarau nun khal ah.\ncun iksik nak hi hrial thei nung la a va duh um tak ee…………\nting h t says:\non June 17, 2012 at 1:53 pm\nHunserh an hmang ti?


Building Project | FBCI\nPathian lamhruainak in FBCI in biakinn sak ding timtuah rero laiah 3740 S. Dearborn St. Indianapolis, IN 46237 (29.5 acres) an zuar theih a si ih November 8, 2018 ni ah leifel a si ih December 16, 2018 ni ah luhnak neih a si. Himi biakinn hi kan hrangah khawmnak khan a fiak deuh ruangah khan kauh beet a si ih mipum 1000 tlem khawm theinak innpi a si. Cun, gym hall thawn pehaw in sakmi a si ih gym hall hi basketball le volleyball leh theinak indoor khanpi a si. a sirah coka, nursery le meeting rooms pawl a um thei ih, a sir tlunta pawl ah Sunday School hrang cazirnak khan 6 a um beet.\nHimi hi $ 1,900,00.00 in lei a si ih kan duhdan in rem vivo a si. Parking lot ah car 100 pak theinak beet a si ih azatein 300 lenglo park theih a si thlang ding. Cun, coka khal sak beet rero lai a si. Sound system le media pawl thawn ting 8 lenglo cem in rem beet a si. Hmuan kaupi a si ruangah bawhlung sit theinak bualrawn 2 le volleyball lehnak 2 tuah dingin timtuahnak a um.\nCPM Pawl Thawn Thuruah\nCPM pawl thawn tonkhawmnak kan nei tikah Pathian lamhruainakin kan lung a tongaw zet tin kan ruat, ih kan Designer architecture pa thawn tla hnaṭuan tlang thei ding an si ruangah hi pawl hnen ah ṭhumaw in, kan mai budget million 40 kiangkap tiang in in ngaihtuahsak thei ding ti ruahsannak kan neih ruangah an mah thawn ṭuantlang dingah thutluknak kan tuah tum.\nCun CPM pawl cun Estimate an rak tuah mi tla zoh tlangnak kan neih tikah kan lunghmui zet ziangah tile famkim zet in an tuah, curuangah kan sumpai dimhmun thawn kan thlir tikah kan design hlo cuang si lo ṭhum ding awm taktak pawl tla in sim tikah thinlung an la zet.\nCPW:6-7 Contractor thawn\nThuruah awknak kan nei nan fumfe ih ruah ding ngaingai in nei lo, a mai duh dan cun kan mah thawn hnaṭuan tlang dingih lungphumnak nei lawngah cipciar thurel tlangnak neih a duh ruangah neta le biak sal dingah thuruahtlangnak kan nei.\nPH Contractors thawn tonawnak\nOctober 10, 2017 ah PH Contactor pawl thawn tonawnak kan nei an mah lam in Budget Estimate an tuah mi tla kan zoh tlang nan a tam luar zet ruangah rak tuahsal dingin le mi dang tla biak dingin kan kan thu kan tawp ter ta.\nPa Van Lian cu Falam Baptist Church in Biakinn sak ding timtuahnak ngaingai a neih tlang tikah thil ziangkim theih thluh hi a theih lo ruangah thuron lak kan ṭul zet ruangah ziangkim in thei pitu le in bawm tu dingah tin FBCI cun sawmnak a neih tikah lungawi ten in co hlangih Pathian ṭihzah upatnak thawn kan mah bawm dingah timtuahnak a neih mi parah siseh ṭumhnih lai in bawmzonak par khal ah kan lungawi ngaingai a si. Pathian in kan karlak ah buainak harsatnak um lo ten lam in hruai tlang vivo hramseh.


Ralhrang Lamtang Pawlin Mino 2 An Kap That – Meifar\nRalhrang Lamtang Pawlin Mino 2 An Kap That\nDecember 12, 2021 admin Myanmar 0\nSagaing Division, Shwebo Township, Myin Sii khua ih um mino pahnih cu ralhrang lamtang Pyu Saw Htee pawlin an kap that. December 11, 2021 zan nazi 8:00 hrawngah Maung Moe Kaung le Maung Raza Min Tun cu bike thawn an phuraw ih an tlung, lamlak ah an khua lal U Htay Aung le Pyu Saw Htee pawlin an rak dingter ih an ding lo ruangah tin an kap ciamco hngal ih a hmun ah an thi.\nTualsung mi pakhat in, “San le vang um loin an kap that, mino pahnih cu bike thawn inn lamah an tlung ih an ding lo ruangah tin an kap that men” a ti. Maung Moe Kaung cu kum 17 mi a si ih Maung Raza Min Tun cu kum 21 mi a si. U Htay Aung le Pyu Saw Htee pawlin an khua ah zan nazi 7:00 ihsin zohman nan vaksuak lo ding tin thu an rak phuang zo.\n“Zan nazi 7:00 ihsin vahsuah an siang lo, zan nazi 8:00 hrawngah bike mawng lai mino 2 cu an kap that. Zan an duty lai thawn an tongaw ih an rak kap that” tin thuhla theitu pakhat in media hnenah a sim thei.\nMithi ruak pahnih cu a zan nazi 1:00 hrawngah siizung ah an phur ih Maung Moe Kaung cu a lu ah an kap ngah, Maung Raza Min Tun khal a hngawng ah an kahnak hliamhma hmuh a si. U Htay Aung le Pyu Saw Htee pawl cu zantinten zu an in ih khuasung mipi pawl an hringhro ṭheu ih meithal khal an hmetpuak ringring.\nMyanmar Model Hminthang A Piangthar\nRalhrang Pawlin Bomb Puak Lo Cu Nasa Zetin An Buaipi Hnuah An La Ih A Sungah Ek Arak Um >>>


Mai Daidim Ih "Ka Lo Hngak Ding" Hi Nunthuleng Rotling A Si - Chinland Today Media\nFebruary 2, 2016 6:12 am·0 comments\nNunthuanthu, nunthuleng siar paih zet mi ka siih, Kan Chin cazual suak mi pawl ih cahmai tawite ih an telh mi pawl, Magzine ih an ngan mi hrekkhat, Nunthuleng cabu pahnih khat suak pawl ka man caan poh ahcun ka siar ve theu. Cumi lakah cafung hmin Mai Daidim ti hmang ih nunthuleng menmen silo an tonteh mi thuhla pawl bun cih ih a ngan mi hi rotling siartlak nunthuleng pakhat a si tiin kei cun ka hminsin.\nChinland Today Facebook group ah a rak ngan thok. Cahmai 1 le hrek tluk lole cuhnak ih tam deuh a si theu ruangah a siartu an um lemlo ding tiah ka ruat theu. Asinan a siartu pawl thinlung tham zet le nunthungai pawl cawhpol mi a si ruangah mi nun ram ah a rak caam zet ticu an comment nak le a tak ram tiang ih a ra thlen theinak thuhla zoh in kan nemhnget thei. Nunthuanthu cawhpolh mi lawng siloin kan Lai nunphung ih an thil kawh dan le an ti daan tete pawl khal hi thuanthu ah a telh cih.\nKa Lo Hngak Ding\nChinand Today Media (www.chinlandtoday.info) ah a nunthuleng pawl cu mipi tamsawn ih an duh caan poh ih siar theih dingin kan rak ret sak vivo. Siartu an tam zet ih hawl hlawh zet mi khal a si.\nMai Daidim thawn kan biakawknak ah an nunthuleng ngam mi hi thla 8 sung lenglo a rei thu in sim. Ka ngaisannak a zual zet ih a cabu ka siar tik caan khalah di a riam in lung a hmui duh hleice. Singapore ih mi inn hnatuan bawm phah, internet hman ding harsatnak, phone hman mi thattawk lonak, caan heunak pawl khal pal tlang in, nunthuleng, nunthuanthu tonteh mi polh cihih a bun khawm mi hi nunthuanthu funkhawm ih a ngan mi “Ka Lo Hngak Ding” timi hi kan Chin mi pawl ih neih mi nunthuanthu cabu lakih rotling hminsintlak rori pakaht cu a si.\nChinland Today Help Team ih Chin ram harsa pawl tundinnak hrang bawmnak a vei (4) nak pe dingih kan soh laiah cabu cangsuak dingih a tawlrel saktu le a suahsaktu Saya Khar Thuan, Amah roriin a hmin ngan in rak pe. Ka lungawi in ka lunghmui zet.\nCahmai 300 a um ih a sungthu in cahmai 294 a luah. Part – 48 ah a then ih a thu pakhat hnu pakhat an pehpar aw in mi a thlim zet. Tulai santhar mino ih Mirang le Lai tong thawi, thlah awknak le thu titinak, santhar mino duhdawtawknak dan, hlan laiih thulairel tluk dan pawl khal tampi a tel.\nMai Daidim ih hmin ngai cu Zi Tlen Thiang a siih Pi Duh Hlei Zing le Pu San Sang tei’ fanau 6 rakah a pathumnak a si. 1988 Kum ah Falam peng Khuangli Khua ah a suak. Kum 2008 ihsin tuini tiang Singapore ah hnațuan in a um ih Chinland Today Media palai rinsan zet mi khal a si.#


Laiholh:Update thar bak asi hi’Laiholh tein rak zoh ve uh(+video) – Onlinenungak\nLaiholh:Update thar bak asi hi’Laiholh tein rak zoh ve uh(+video)\nBy bawi bawi on November 12, 2020\nTutan video ka van chiah mihi minung tampi nih cun nan zoh cang mile’Nan thei cang mizong asi kho mi asi ko nain a zoh rilo mizong tampi an um ve rilai caah rak zoh cio ding in kan sawmh hna’Tu lio cu kan theih bantuk in USA rampi cu a linsa taktak lio asi bantuk in falam holh tein thawngpang theih kan duh ngaimi cu a kan leh piak tikah lawm zong a um hrinhran a tang hi video asi rak zoh ve.\nThawngpang dang zong hi relchap khawh asi:\nTu hi Media-pawl chhehle(manipulate)nak tel lo cun EV 270 hmuh ṭul mi ah Trump 232 -227 Biden a si. Trump in N. Carolina 15 le Alaska 3 a lakbet ruangah 232 ah a hung kai. Khat lamah A cem hrih lo mi Pennsylvenia, Georgia le Arizona khal Biden lamah ret a si hrih lo. Cuhleiah Michigan le Wisconsin khal siarsal rero zo.\nMichigan ih Antrim County ih vote 6000 amahten Trump ihsin Biden lamah a rak ṭhawn pang ti a si. Khavek deuh kha Congress zuamawknak ah a mal bik hmun 2 hrawngah Republican lam ta Dems lamah a ṭhawnaw. A hmusuak ih retṭhatsal a si. A mak zet mi cu Software ruangih khati ṭhawnaw sual ngai a si ahcun Dem lam ta kha GOP lamah ṭhawnaw tla um ve ding a si nan pakhat hman a um lo.\nConnecticut GOP House Rep. Craig Fishbein khal an record lo mi Polling Station phakhat vote an hmuhsal ruangah Dem lam a tling tiih an than zo hnuah nehnak a co-sal.Georgia ih vote million 6 lenglo cu kut thawn rori an siarsal ding ti Georgia Secretary oh State in a phuang.\nFederal Election Commission chairman Trey Trainer cun, “Keimai bulpak ngaidan cun tui ṭumih hrilawknak cu Pennsylvenia thil cang mi ka hmuh tikah danlo (illegitimate) a si” a ti timi thegoptime.com ah tarlang a si. Hi hi FEC thuthan cu a si lo, amai ngaidan men a si. Media dangah cun hmuh ding a um hrih lo. Asinan Pennsylvenia hrilawknak result cu tidanglam a si zum lo media le milar tampi an um ve ko.\nTrump cun a Defense Secretary Mark Espar cu a hlawn. A can cu September thla ih uk thei lo khawpih buainak khawpi hrekkhat ih a suah laiah Trump in ralkap ret a tum cu a dodal thu media ih a rel ruangah a si zum a si. GOP Chairwoman hrangah tu ih ṭuan lai, Mitt Romney ih tunu Ronna MgDaniel a support thu Trump in a ngan\nIndiana AG Curtis Hill khal Supreme Court ih thu pulut dingin AG dang a zawm ve. Tu hi Senate ah GOP 50-48 Dem an si ih Georgia Senate pahnih Jan 5 ah Runoff neihsal ding an neisal ding. Hi hmun 2 hi GOP lam ṭhatcianak a si ruangah Senate an control ah cun Biden rak tling ta khal sehla thil fehdan tampi a tidanglam thei cuang lo ding. House ah khal naute thah duhlo GOP nunau 13 rori in an bet ding. Dem lam an tamsawn lai thotho nan boruak a danglam deuh ding.\nCulaiah china, Russia, Japan, Brazil, Chez, Polland, India, Mexico tivek telin ram 192 sungah ram 170 lenglo ram hruaitupawl cun Biden lawmpi cu a tuan tuk lai an ti. Asinan liberal ram- France, Canada, Germany, UK, EU, NATO, Fuji, New Zealand pawl cun an lawmpi ve. US Intelligence khalin President-elct briefings an neih ṭheu miah Biden luh an siang hrih lo.\nTrump amai lungruh ruangih duai duh lo a si lo. GOP mipi, milar le mizahum tampi in duai mai lo ding le a tawp tiang bei dingin an ngen ih an dinpi ruangah a tel. Ziang tak bang vivo kei maw…? Kan thlir vivo hrih lai ding.\nLal Lian Zual\nDr. Sui Khar chimmi hi theih phu, hngalh phu le tuanchuah phu taktak a si (+Video)\nTii Hmang In Nungak Virgin Maw / Virgin Lo Ti Theihkhawh Nak A Fiang Bak Ko Hih ( +Video)\nHlasak Thiam Nungak Van Hlei Sui Nih Dawh Taktak In Hla A Van Sak Nak (+Video)\nMah Police Pa Cu Mipi Lei Ah Biatak Tein A Tang Uar Um Kho Taktak (+Video)


Thu Tthawnnak Ih Buainak - Chinland Today Media\nJune 24, 2009 9:35 am·0 comments\nKan ruangpi hi pakhat asinan taksa tthen tampi a um ih cuih taksa tthen pawl ih hnattuannak cu an bang aw lo. – Rom 12:4\n– Tirhthlah 7:22-43\nMi tampi in kan buaipimi cu thil tuah ding tthawn vingvonak hi a si. Alberta ih Calgary phunsaang tlawng zirhtu saya pa in hih thu hi kum 5 sung a zingzoi ih zatek 95% pawl in thil pakhat tuah lohli loin kan tthawn vingvo tiah a ti. Sumpai lam ttuannak pakhat in sumlut parih pek dingmi tax (akhun) an tthawn ttheu ruangah American rampi in kumtin dollar($) million 400 tluk an sung, tiah a ti. Phaannak ruangah ttuan loin kan tthawn vingvo ttheu.\nKawhhran sung khal ah thil tuah ding hngak hi buainak pakhat a si ve. Mi tampi in Pathian rian ding caan kan tthawn vingvo. Thuthangttha sim a ttul ti kan thei nain kan thinphaang ih kan tthuktthun. Kan neihmi talent kan rin ngam lo ruangah kawhhran cangvaihnak ah tel ngam loin kan tthawn vingvo. Kan tuah thiam lo pang ding ti kan phaang.\nRom 12 in tha in pek. Pathian rian ding hramthawhnak cu kan taksa ruangpumpi “A nungmi raithawinak” vekin pek awk hi a si (c.1). Thlacam awla Bawipa le a hnattuannak hrangah a thar in pumpek aw. Cuihsin kawhhran sungah midang in ziang an tuah timi zoh hngai awla tel ve aw. Thil fatete in thok awla tamdeuh ttuan thei vingvo dingin zuam aw.\nNa kawhhran in nangmah rori a lo ttul. Ttuan hramthok loin na tthawn vingvomi lo neh sak dingah Pathian hnenah bomnak dil in thlacam aw.\nTuih sun ih na tuah theimi kha,\nThaisun tuah dingah tthawn hlah;\nTthawn vingvo ruangah riahsiatnak a suak thei,\nAtu rori ah tuah lohli hi a tthabik.\nA harhdammi kawhhran si dingah na thlarau laksawng hmang aw.


Ralkap Pakhat In An Pu A Kap That – Meifar\nRalkap Pakhat In An Pu A Kap That\nRakhine State, Ponna Kyun ramsung ih umhmun khuar LIB 550 battalions ralkap sakhan sungah kahawknak a thleng. November 15 zan nazi 9:45 hrawngah ralkap pakhat in an pu a kap that.\nMithi cu kum 55 mi Ba Saw Chae (Private No. 641191) a si ih kum 36 sung ralkap arak ṭuan zo. Ba Saw Chae kap thattu ralkap cu kum 20 mi Zaw Yar Za Min a si. November 15 zan ah an khualtlawnnak ihsin an tlung, sakhan sung an thleng ih an dingkhawm laiah ṭongkam an el’aw ih an buai thok.\nThuhla theitu pakhat in “Hmun dang ihsin an ra thleng ih an dingkhawm laiah ṭongkam an el’aw, cumi hnuah tlangpar ah duty phah in khuahsuai a suang ih cu laitakah ava kap that. Meithal in vei 5 a kap ih a thi” a ti.\nMithi cu Shan State, Kyaukseik khuami a si, Rakhine ramsung LIB 550 battalions ih a duty-nak cu kum 10 lenglo a si zo. A ruak cu November 16 ah Ponna Kyun ah an vuiliam, an thuhla cipciar thei dingin media pawlin ralbawi pawl an phone rero nan phone an kai lo.\nKalaymyo Vanzam Kerawn Kiangah Bomb A Puak


Lawrkhawm Archives - Page 137 of 137 - Chinland Today Media\nLaica Zirnak Programe 2, Zirnak 7.2\nZirnak 7.2 Awtung (Consonant) pakhat b c d f h k l m n p r s t t. v z le Awphei (Vowel) pakhat (monopthong) a e i o u *aw le Awtung (Consonant) pakhat h k l m n p r t kom (CVC) ~_ k bak bek bik bok buk bawk cak cek cik cok cuk cawk […]\nby CT Media ·\tOctober 27, 2008 ·\nBiazai; Ee ve ning la!- salaiayete(Vankau)\nEe ve ning la! Sang hleihluan law Mawi sin seh law Chinmi unau ti awm tak in Sang cungcuang in Chinram tlang sang, hring dildel ten Na dawh tuk ee ! Tlang sang cung tluan Vapual lenhmun Thang sin seh law Chinmi unau ti awm tak in, in cawi par ee tu Chawkhlei sente Na dawh tuk ee! Chawkhlei par […]\nCap Burung 1. Khawmnak ih necktie awrhtu pawl hi an piangthar thluh cuang lo an ti. A awrh lotu khal an piangthar thluh tinak a si cuang lo an ti. 2. Mai’ ttuanvo si lo khal tuah tum rero hi mifim an si lo an ti. 3. Biakinn sungih hnipuan sexy tuk le sam tuah danglam ciamco pawl hi […]\nHauhruang din sal uh si\nby- Cengte : A tlu, zoih zoh co lo’n kan khuakulhnak, a cim ttheh zo. Mualpho, ningzak in mi ih zomtaih, kan tuar zo. Tho in, din sal uh sih; A cim zo mi, kan hauhruang pawl. Ruahsannak tlun zumnak hnget hram bun in; Dingfelnak, rinumnak raltthatnak pawl fimkhur ten dawl uh sih. (An lak ah, thleidannak hngalnak le puarthaunak huatnak, iksiknak pawl […]\nby CT Media ·\tOctober 22, 2008 ·\nT.HEN KHATNAK AWPHEI (VOWEL) PAKHAT (monopthong) ZIRNAK Zirnak 5 Awtung (Consonant) pakhat b c d f h k l m n p r s t t. v z le Awphei (Vowel) pakhat a e i o u aw kom (CV) Hminsin: Mirang (English) C = Consonant; V = Vowel tinak a si. ba be bi bo bu baw ca ce […]\nNinu Tlanghra khal dang seh la Ninu Thlapa hnen ah thu na rak cah ding ti ka theifiang ih ruangah hnangam lo in ka um lo ding Ninu Tlanghra khal dang seh la thlapa tla ngol seh la thinbang in ka umlo ding Ninu kan duhdawt nak le rin um nak theihthiam aw nak pawl a van khawm aw hngetzia […]\nZirnak 3 Cafang Hminsin Daan pawl 1. Awtung pawl (Consonants): B C D F G H J K L M N P Q R S T T. V W X Y Z b c d f g h j k l m n p q r s t t. v w x y z 2. Awphei (vowel) pakhat pawl (monopthongs): […]


Refugee Pawlin Lairam an tlansan a si maw??? - Chinland Today Media\nRefugee Pawlin Lairam an tlansan a si maw???\nMarch 9, 2010 9:36 am·6 comments\n“Lairam ka duhdaw titu le Lairam duhdawtnak thu reltu pawl in Lairam an tlansan” ti tongkam hi nan thei ve cio ding ka zum. Lairam ( Chin State) tlan santu kan ti ahcun Kalay myone le Tamu myone ih um Laimi hmuah hmuah le Yangon le Kawlram hmun tin ih um Laimi pawl teh Lairam an tlansan maw ti thusuh ding a um. “Tlansan” kan ti tikah ruah ding tam pi a um. Tah thimnak pakhat thungai ka tarlang duh. Cicai khua Mino Pawlkom ( CMP) kum 25 kim Silver Jubilee an tuah ah Cicai khua in vai zo tu Pu Lian Cung Nung le a naupa Pu Tuan Ceu in an Jubilee rawl an dar. Pu Tuan Cung Nung tei unau in Cicai khua an tlansan maw? Cicai khuami pawl in the In tlansan an ti kem?\nKan sim zo vekin Lairam ( Chin State) ih umlo Laimi pawl in Lairam an tlansan kan ti thei kem? Refugee pawlteh Lairam an tlansan kan ti thei cuang kem? Inn sungih RULHRENG a um ahcun mi cuk hmang, thihthei nak a si ti theitu pawl cun inn ihsin an suak lawk ding ih rulhreng a suah hnu ( a um nawn lo hnu) cun inn luah sal can tla a um leh lo ding sawm? Refugee pawl in Lairam an tlansan silo in Kawl Ralkap Uknak an tlansan sawn a si lo maw! Lairam kan tinan Laimi pawl uktu siloin Ukmi kan si sung ahcun Lairam ti ih mi sal ih tan feufeu hi a dik bik a si ce pei maw?\nZoso Lairam hrang `hansonak tuahtu? Zoso Lairam siatsuahtu ti tla hi kan cek a tul ding. Chin State ih um pawl in Lairam an duhdaw cuang maw? Lairam thansonak dingah an tang ngaingai maw? Ram leng um pawl in teh an thansoter maw, an siatsuah sawn saw? Lairam tupi pawl a kolhtertu teh zoso? ti tla hi na ruat dah maw? Lairam duhdaw cingin ram leng ih umtu pawl in Lairam an tlansan kan ti thei ngai pei maw?\nThus 2: sungah Ziang hmuahhmuah hrangah can a um a timi kha ka von ruat. Israel pawl khal an ram midang ih an rak uk ruangah an thendarh aw thluh can a rak um ih mahte ukawk theinak can a ra thlen tikah hmun tin kim in kirsal ih ram dinsal can a um. Kan Laimi pawl hrang khal ah tu hi kan thendarh awk can a si ih kirsal ih ram dinsal can tla a um leh ko ding. Ram sung ram leeng vuaivai aw lo in Laimi kan zaten kan umnak hmun tin in kan tang tlang ding ih Lairam a harhdamnak dingah zuam tlang ding a thupi sawn.Neh 2:18 ih “Tho in dinsal uhsih”ti ih Laimi pawl ih Lairam kan dinsal ih kan ukawk thei can hngakhlap zetin…!!!\nFalam Times siar duh tu in a hnuai ta khi hmet cuk ci…\n7.3.10 Falam Times\nLairawn Baptist Association Hruaitu Hrilnak An Nei\nSiangbawi Hre Kio Pastor Tuannak Golden Jubilee Tuah\nTheihkaunak- “O” Thi\nUNHCR leh Malaysia Kumpi Meeting thurel mi\nTags: By Sui Lian Mang\nDam SuanThang says:\non March 11, 2010 at 7:49 am\nRuah ding tampi na run ngan suak i lungawi um nasa… Laimi kan buai pi ding tlak khal asi hrim ko. Malte ruah bet ding ka run tarlang bet,,, um har phen ah..\nLai Pacang pai Inn sungah RULHRENG a lut i a fanau le suah san in a tlan suak ti bang sehla…Iinn leng ah hriam hrei pa khat khat hawl in RULHRENG kha a dawi lo pei maw? Inn sung i atan ta mi a fanau pawl kha RULHRENG in a cuk ding si khawh…. Tu ni ah lai tlang i kan tansan mi kan farnu maw, kan fanu maw, kan nupi pawl maw khi RULHRENG (Ralkap) pawl in nitin ten an cuk rero si khaw… ziang tin kan run ke? An nat nak pawl khi Dollar nih a dam ter thei ngai ngai ke maw?\nPakhat leh ah… Pakhat pa hin kan Inn sung ah RULHRENG a lut ti in khaw dang ah va tlan in bawm nak dil in va um ta bang sehla…… Cun, Mi dang an Inn i RUL lut ve lo a khawpi pawl khal in khui khui maw i RUL thicia te tal maw va hawl in an Inn sung ah ret tahrat in kan nih khal kan Inn ah RULHRENG a um ve tiin khaw dang ah tlan in bawm nak va dil ciam co bang sehla….Kha khua pawl kha mipi in zing tin an hmu ke?\nH.Sui Lian Mang says:\non March 13, 2010 at 7:11 am\nRulhreng thah thei cu kan duh bik mi a si. Kan thah thei lo ruangah poi ticingin hmun dang ih thawnawk lawk a tul. Pacang tha ka si ti ih cahnak, hriamhrei, thiamnak nei lo ih rulhreng thah tum mai cun thih ding lo bak kan hrangah ngah ding a um lo. Pathian ih remruat caan a kim tikah rulhreng cu a thih lo hmanah a tlan suak caan a thleng leh ding. Cuih caan ah hmun tinkim in Laimi kan tlung khawm leh ding ih kan umnak cio ih kan thiam mi suah tlang in Lairam a ding tha leh ding.\non March 15, 2010 at 5:57 am\nPacang tha ti i kan upat mi pawl cu khua le ram hrang I thi ngam tu pawl khi kan ti si lo sawm, ka theih so lo ah cun??? Kei cun Salai Ram Ling Hmung, Pu Cin Sian Thang le Pu Do Thawng ti vek pawl maw khi an si ding ka ti….Ziang khal len Kan tlan zo hnu hnu pacang tha kan si lo hman ah mi fim le thiam cu kan si ko ding.\nSi rori, Chrstian kan si vek in Pathian rinsan tu kan si ding hi athu pi bik ko….Pathian lawng hi kan BEU NAK, KAN DAWR NAK si (The eternal God is your refuge,… He will drive out your enemy before you).\nRefugee pawl in Lairam an tansan maw?na ti mi ah cun….in tan san anti thei nak aum tin ka ruat…ziang ah tile TANSAN, LIAMSAN ti vek tawngkam hi mi nung kan thih tik ah maw, kir sal tum nawn lo in an feh suak ti vek ah maw hman asii Pumsa thawn kan tong aw dah nawn lo ding ti nak maw asi thei ding… cu ruang ah Phone thawn maw… Interet in maw kan biak aw thei. Tangka kan kuat aw thei ko nan a thu pi bik kan Mi Pum thawn kan tong aw thei nawn lo tik ah in tansan an tih thei nak a si bik ding ka zum. Cu tik ah ralkap Cozah (or) atu constitution a hnget khoh sung cu kan kir sal thei nawn lo ding ti cu kan thei ko si. Pu Lian Cung Nung cun a duh tik poh ah Lai tlang CiiCai a va tlawng thei… Lai ram an khuan mi pawl khal in an duh tik poh ah an ra tlawng thei… cu ruang ah a vaih san maw kan ti thei nan a tan san cu si hrim hrim lo.\nBible sung le History lam kan zoh tik ah REFUGEE tlan dan phun phun a um I Chin pawl teh ziang ruang bik ah kan tlan??? (Politic le hrem nak ruang ah ti bang sehla Karen, Shan, Mon, Rakhine, le Karenni pawl lak ah kan mit kan meng ngam pei maw???) Ziang mi bik hi si kan refugee lung put??? Bible sung le history ah cun refugee feh cu Lungawi nak lam (Blessing) cu asi hrim hrim lo nan ziang ruang ah Chin pawl in refugee feh tul le feh ngah hi Pathian thlawsuah vek ah kan ruat???\nRefugee feh ruang ah a feh tu le Chin hills ah than so nak tampi aum ti cu zapi theih si ko… A feh tu tla feh ding si ko, feh tla hi kan san ti luan i tul mi pakhat cu si ko nan REFUGEE feh hi Chin mi kan NUN HAR NAK hrang i ANSWER asi lo ti mi chu kan MIPI fiang ten kan sim ding cu tha tin ka ruat…. A feh tu pawl khal in kan si nak le din hmun thei fiang in kan si nak kan phur ngam cu tul ve. REFUGEE feh ruang i tangka kan neih mi le kan thangso ka ti mi hin Chin dignity a sang ter maw a niam ter sawn??? Pathian cu a mah zum tu pawl hrang ah thu in kam i kan zum i bei sei nak kan nei….. Refugee feh tu hrang ah zo hman in ol ten nan kir sal ding tin thu in kam lo… thu kam um lo mi par ah Christian dik tak pawl in ol ten kan kirsal leh ko ding tin kan beisei mi hi thu tak ngai pi asi ke maw??? Ti vek pawl tla hi ruah atul nasa… Mizo ram kuli hlawh vek, Khamti maw, Phakant maw, Moekok maw i tangka hlawh vek i kan um ciam co men le kan ruah men le cu pawi zet ding…\n“Refugee Feh tu pawl hi Ruun tu ding si lo in Ruun tul mi pawl an si sawn” kei mai personal ruah dan men si…\nKan Mifim le thiam pipi pawli dai ngam lo mi thu na vun thua mai I na Pa nasa ko.\non March 17, 2010 at 7:26 am\nDam Suan Thang ih nganmi netabik ca tlang cu personal tiawk a bang ih a mawi lo in ka ruat. “Na Pa nasa” ti vek ti awk cu a mawi lo deuh in ka ruat. Kan rel duh mi cu Refugee pawl nautat le Refugee pawl khal in ramsung mi zoh niam um lo in tan tlang ding kan duh bik mi a si ti nan thei cio ko. Pacang tha cu a miphun hrangah a thi ngam. Asinan a thih ruangih sullam a neih cuang lo ah cun a thih man a thahnem lo. Miphun hrangih thih ruangah kan miphun luatnak an ngah ding ahcun a thi ngamtu an um ko ding. Cun mi tampi an thi zo fawn. Kan ralkap pawl anmai phungki pawl hman that hluahhlo pawl minung zonruahnak nei lo pawl hnen ih zawhte thih le uico thih tluk hman si lo ih thih ding cu ziangtin na ruat?\non March 18, 2010 at 8:05 am\n“Na Pa nasa” ti cu hi lam i kan upat awk nak tawngkam sii, nautat nak lam i na ruah ah cun sorry. zo nasi ka lo thei lo i nau tat nak ding tla um ding ka zum lo. Ram le miphun duh dawt i caa na ngan mi par ah ka lo upat mi si.\nAsi nan ca ngan mi ah lairam i um pawl in Tupi pawl kolhter le leilung siat suah i ramdang um pawl in ram an thang so ter sawn ti lam hawi in na ngan a bang deuh i thu kau deuh kan ruah ding ah adjust deuh i thu kan ruah ding ah ka lo comment mi si.\nPathian in pek mi kan ram le lei lung ni tin kan nun nak hrang i kan hman mi par ah siat suah tin kan sim thei lo ding. Bum nak tampi thawn Refugee feh ding ah lam zin in hawl sak tu le in forh tu pawl i thin lung hin Kan Chin mi moral a siat suah i kan Christian si nak a niam ter. Lei le Ram a um sung cu milai kan um ko ding nan milai moral a siat i kan hlo vivo le cu kan ram kan luah thei nawn lo sawn tla si men ding.\nZiang khal len thu kan ruat vivo kei i ram sung um pawl le ram leng um pawl kan lungrual ding hi athu pi i ka thla cam nak khal asi… Again, lo nau tat vek ah in ruat lo ding ah ka lo dil bet.\nPathian thu kan ngai i Chin thin lung put kan neih sung cu unau kan si, kan rel bet vivo pei cu thu tha tha lam suak vivo hram seh.\non March 18, 2010 at 8:20 am\nCun…pakaht leh ah… Thu sut nak um bang seh la… Ziang ruang ah Refugee na feh? Ralkap Cozah nih directly na par ah ziang a lo ti? Ralkap pawl in Chin mi an mah do tu si lo mah te um men ziang zat an that? ti vek pawl…..\nCu ruang ah, Pathian han tuan pawl le Refugee feh pawl in Ralkap Cozah lawng lawng kan sawisel hi a dik cawk pei maw? Christian nun teh si pei maw? Rome 13 siar aw…\nAn thu ngai dan le pawl dan thiam in han kan tuan thei sawn lo pei maw???\nChin mi a um sung cu Ralkap an um ve ding i ka do cawk lo ding…\nDr. Sapte cun an mah pawl thawn han tuan tlan dan thiam in kan Chin ram hrang khal ah Thil tumpi a tuah thei vivo ding kan beisei..\nRefugee kan feh san hi Ralkap Cozah relsia ding le do ding ah asi maw???\nAsi lo ah cun,,, kan rel sia nawn lo pei uh….


Chinram SAC ralhraang ca thupi a puut darh - Falam Online Media\nChinram SAC ralhraang ca thupi a puut darh\nThlapau dothlengnak ah Chinram ih nasabik doawknak a suak hmasabik ṭum, Mindat golf thawinak hmun ih SAC ralhraang sunralnak ca thupi pawl cu online ah a puut darh.\nChinram doawknak a suak hmasalam a si vekin ram le miphun humtu CDF pawl cun hriamhrei ralthuamṭha nei lo cingin Lai meithal rori thawn SAC ralhraang an do thok a si.\nCuih ṭum doawknak thu thawn pehpar mi ralhraang ca thupi a puut darh mivek asile doawknak ah rank sang ralkap 3 le rank niam ralkap 9 an thi ti a si.\nCuhleiah meithal ralthuam an sun mi cazin pawl cu ca puut darh mi ah cipciar zetin an tarlang.\nHih thu thawn pehparin Mindat khawhnar doawknak ih telvetu CDF ralkap pakhat cun hitin a rel.\nSAC ralhraang ca thupi a puut darh mi kim ciangin na zoh duh le hinah hmet — The Mindat Post\n“Ca puut darh mi ai in atakih ralhraang sunralnak pawl a nasa sawn. Simduhsan cu amal zawngin an ngan lam. Mawṭaw siatsuahthu khal an ngan tel lo. Atak ahcun ralthuam phunphun kan lak hnu ah ralhraang mawṭaw 6 hnakih mallo kan urkaang.”\n“Mithi um zat cu a dik men thei. Kan nih khalin ralhraang rank sang an thi tam thu cu hih ca a puut darh hnu lawngah kan thei ve” tiah Ralhraang SAC ralkap 10 luan an thi mi thu thawn pehparin CDF ralkap pakhat cun a rel.\nSAC ralhraang ca thupi a puut darh mi cu The Mindat Post in online internet cahmai ah a theh darh mi a si ih “ralhraang an tuar na ruangah remdaihnak tuah dingin CDF pawl an bia. Cuhleiah meithal ralthuam lak sak mi pawl ap saal dingin a thupten CDF an pehtlaih” tiah an tarlang.\n← Thu puut darh ruangah Kalay – PDF hruaitu kaihkhih tuar\nMin Aung Hlaing in ram hrang a tumtahmi Thu phun 3 relsuak →\nFalam : Khukbil in Duhphorhnak neitu an um lai ah Bank rak dawrtu Mino khal an rak um


THIR TANGKA 2 HMANGIH THUANTHU MAWI - Chinland Today Media\nTHIR TANGKA 2 HMANGIH THUANTHU MAWI\nMarch 11, 2013 2:14 am·0 comments\nKum 1945, October 27 ni ah Brazil ramsung ih khawte pakhat asi mi Pernambuco ah leiletmi, lothlomi sungkua ihsin nauhak mipa pakhat a rungsuak. Cui nauhak pa tei innsang cu an harsatuk ih kum 4 a ti ihsin lamzin kap ah thil zuarin a vak ring. Tampi hman a ngah theilo ih rilrawng ih a umcaan tampi a um ih thuamhnaw hruh ding tha khal a nei tuk lo. Cui nauhakpa cun tlawng an kailo caan hmuahhmuah ah cun a rualpipawl thawn mi kedam tifaisak in sum an hawl ringring. Kedam tifai ding an hmuhlo caan hi cu rawl lo ih an um caan asi.\nKum 12 a ti ah tlaikhat cu nauhak pa cun a rualpi 2 a sawm ih rawldawr neitupa hnenah kedam tifai ding a neih le neihlo an va sut. Rawldawr neitupa cun a neih thu a sim cun an 3 in an cuhaw hai. Cucun cupa cun a kedam tifai tu cu thir tangka 2 a pe ding ih cumi thawn ziang an tuah ding ti cu pakhat hnu pakhat a sut hai ih pakhat in “ Zinglam ihsin rawl ka ei hrihlo. Hiti ih ka um vivo cun rilrawng in ka thi ngainngai ding” ati. Pakhat leh cun “ Kan inn ah rawl kan neihlonak ni 3 asi zo, curuangah paisa ka ngah atul. Ngahlo ih ka tlung asi ah cun inn ka thlen tikah vuakka tuar ding” at. Cucun nauhak pa cun milian pai kut ih thir tangka 2 cu a zoh ih malte a rei hnu ah “ Hi thir tangka 2 hi ka ngah asi ah cun ka rual le 2 hnen ah pa 1 veve in ka pe hai ding. An 2 in ka rualpi thatuk an si veve. An nih ih rawl an neihlo le an eilo caan a rei tuk zo. Keicu sun ah khan thil malte ka ei ih ka ril a rawng tuk hrih lo. Kedam tifainak dingah tha ka nei lai” ati. Cui a tongkam cu milian pa le a dawr sungih totu zate cun mak an ti zet. Milian pa cun nauhak pa cu a kedam a tifai ter. Thir tangka 2 a pe ih a zohthlun vivo.A rual le 2 pa 1 veve in a pe ngaingai ti kha a hmu.\nNi reilote ah milian pa cun nauhak pa cu a hawl. Tlawng an kailo tikcu caan pohpoh ah a rawldawr ih hna ra tuan ding in a sawm. Rawl a cawm, midang hnak hman in a tuanman a petam sawn. Cucu, a ai ih farah le rethei a bomnak ruangih a parih thiltha ra thlengmi asi. Mi z bomnak hnak ih tam in bomnak a ngah sal asi. Caan tawkfang a rei in a tlawngkai a cawl ih hnatuannak zung pakhat ah a lut ve. Hnatuantupawl in an sinak le covo thatei an ngah theinak dingah dilnak a rak nei dah. Cutin kum 45 a kim in Workers’ Party timi a dinsuak. Kum 2002 ah :”Hiram ih umtu zaten ni khatah rawl voi thum kan ei ding” ti tlangaupi phah in hrilawknak ah a lut ve. Cutin, mipi ih duhnak le lawmnak a co ih an ram ih President 35 nak a rungsi. Kum 2006 ah a term hnihnak ah hril a si lala. President kum 8 a tuansungah a kamcian vek in an ramsung ih um upa 93% le nauhak 83% tluk in nitin rawl voi thum an ei ringring. A hruainak hnuai ah Brazil ram cu “ Hrampi eitu ram” timi ihsin : America khawmual ih Kiosa” timi ah a rungcang ih leitlun sumdawnnak ah a cakbik ram 10 nak ah a rungcang asi. Cupa cu zo dang silo in 2010 ih a hna ihsin bang Brazil President hlun Luiz Inacio da Silvaasi.\nIsrael Le Arab Doawknak (Six-Day War) Le Thilthleng Mallai


CHINMI LE SAN THUANTHU - Hre Mang\nCHINMI LE SAN THUANTHU\nCHIN MINO LE SANTHUANTHU\nMilai thuanthu ah a um kello dinhmunah tuisan minung pawl kan thleng. Kan pupa pawlin an theih dah lonak ram, leitlun killi ah Chin miphun pawl kan tekdarh theh. Santhar fimthiamnak in leitlun killi pehzawmnak a awlsam ter. Khuahlan pupapawl khawruahnak in a ban lomi le an rak nuntu khawsakdan in a huapban lomi santhar nuntu khawsaksan ah tuisun minungpawl kan nung, kan tlangleng, kan khawsa. Cuvek lakah leitlun killi huap in minopawl hmuhtawnmi ruah khawmnak, mibur tumtah burkhawmnak, le hmanruapawl hlawm awknak hrang tawnkhawm a thupi.\nLeitlun miphun pakhat ciar in hmun le ram, kaihhruai awknak an neih cio vekin Chin mipun pawl khalin san a thleng aw rero mi ih zirin ziangtin kan thuanthu nung kan hmaitawn ding, kan tesinfa hrangah ziangvek thuanthu kan tanta dingih leitlun hrangah ziangvek man kan nei timi mibur khawm, ruat khawm, kutkai in kekar tlangsan asi. Santhar Chin mino pawl, Pathian in fimnak theihnak le thazang in pekmi pawl burkhawm in ruahnak thatha thawn lungkhat ten kan miphun Pathian in tuanvo in pekmi tuansuak thei dingin tuan tlang asile ziangvek thuanthu santiluang lak khalah santhar Chin miphun thuanthu mawi sersuah thei asi hrimhrim ding.\nLeitlunah a zalenmi rampawl lakah a tum siseh a te siseh ramdang thawn a pehtlai lomi ram le miphun an um nawn lo. Ramsung ramleng, mai miphun sung le miphun dang thawn pehtlaihnak thaten nei in tuantlang a thiamtu miphun le rampawl cu an thangso cakin hlawknak a tambik an tel ringring asi. Chin mino lakah pehtlaihnak tha neih tikah mino mibur thazang cakter in thiambik neipawl, duhmi bangawpawl, tuantlang theinak lamzin a suak vivo dingih senpi raal cu do tlang in senpi thatnak cu kutkai in tuantlang asi thei ding asi. Santhar fimsan asi vekin leitlun killi ah miphun dangpawl fimthiamnak a phunphun siseh Chin miphun lakah fimthiamnak neihmi pawl siseh senpi hrang thatnak tuansuah asi thei nak ding hrangah hmanthiamdan zir, lamzin hawlin pehtlaih awksan asi.\nChin society kaihhruai awknak cu a hram ihsin phawngmi thingkung vek asi. Uk awkdan, kaihhruai awkdan, mipi sihcih pehtlaih awkdan pawl tharthawhsal in kan ram dintharsal a tul. Leitlun pumhuap pehtlaih awksan ah ziangvek thilri, inn le lo, sum le pai, lennak ziangvek kan nei timi hnakin ziangvek nuntu khawsakdan, milai nun thuken nei in kan nungih ziangtin kan pehpar aw in kan sihcih aw, ziangvek milai mibur nunsan le tumtah, man neihter mi kan nei timi sawn hi ram le miphun, sersiamtu Pathian cawimawitu sawn asi. Lennak, thil le ri, sumpai thu ah leitlun miphun dangpawl thawn tlan kan zuam ban lo hmanah tangka in lei theih lomi le zohman ih siatsuahsak theih lomi milai nunnak ih a man khungbik sawn nuntu mawi, milai nunthuken thawn a nungmi kan si ahcun ziangvek tikcu can santhuanthu, ziangvek miphun le rammi pawl karlak khalah upat tlak, rinsantlak, cawimawi tlak Chin miphun kan si ringring ding asi.\nSanthar mino pawlin thil pathum a thupi zetmi tuah tulmi a um: i) Ramsung ramleng Chin mino zapi ten pehtlaih sihcih awknak tha, ii) Thuanthu tha lo tanta tulmi tanta in Chin miphun thleng awknak hmalak, iii) Leitlun killi santiluang in a fehpi mi santhar milai nuntu khawsakdan canpual tha Chin miphun hrang sawrbawkpi, tipawl hi a thupi zetmi le tuahtheihmi khal an si. Chin miphun cu mipum malte kan si vekin pehtlaihawknak, sihcih awknak thazet thawn Chin mino pawl thazang kan funkhawm a tul asi. Khuahlan san ihsin pupa ro vekin kan neihmi rikam, hrinhnam, peng le tlang, biaknak pawlkom rikham pawl hi thiatbal tahrantin Chin mino zapite miphun ah pumkhat sinak, Pathian pakhat bemi miphun sinak langter in santhar mino thazang burkhawm thiam a thupi. Santhar ah hriamhrei thawn do awksan asi nawn lo, khua hlan ah a rak do aw rero tu rampi le miphun tampipi pawl tla cabuai parah thurel khawmsan asi. Chin miphun santhar mino pawl ziang hrinhnam, ziang khua le tlang, ziang biaknak pawlkom, farah nauta le milian ti um loin pawlkom, pehtlaih, sihcih awknak tha nei thei dingin zuam, tuah a tul asi. Cutin pehtlaih sihcih pawlkom awknak a um tikah fimthiamnak le thiambik neipawl siseh duhmi bang aw pawl tangtlang in miphun thuanthu tuahtha dingin tuantlang nak a suak vivo ding asi.\nThleng awknak nei lo miphun pawl cu dunglamah tanta vivo an si. Miphun fate tampi kumtin an hlo vivo, an kiangkap miphun tum pawlin an dolh vivo. An thuanthu a hlo ih leitlun khawmual ihsin an pupa thuanthu theihhngilh asi vivo. Chin miphunpawl khal thleng tulmi pupa ro tha lo pawl, nuntu khawsak, khawruahdan tha lo pawl cu tanta tahratin a thianghlimmi, a cakmi, thiltha le upattlak asimi santhar nuntudan mawi, kan biaknak thurin thawn a kaih awmi milai nuntu khawsak thuken tha le cawimawi tlak nunphungthar sersuahsal in kan ram dintharsal a tul asi. Thathnemnak a nei lo mi khua hlan pupa san ih hrin le hnam, khua le tlang, pawlkom karlah huat awknak, thenthek awknak, thleidan awknak, dungtun awknakpawl tlansan in santhar sihcih awknak tha lamzinthar ah kutkai in kekar tlangsan asi zo. Eltheihlo in kan thuanthu tampi cu a thleng awk rualrual in kanmah in tumhrim rori in kan thleng tulmi khal tampi a um asi. Kan hmuhmi, ei mi, thuam, nuntu khawsakdan, pehtlaihmi khal tampi a thleng aw zo. Chin miphun thuanthu tuahtha dingin thleng tulmi thuanthu tha lo pawl dunglamah tanta in miphun le miphun Pathian cawimawitu santhar thuanthu mawi le nunphung mawi, sertharsal uhsi.\nChin ram sungah Chin miphun pawlin kan neih lomi, theih lomi thiam lomi tampi leitlun killi ah a um. Cupawl thawn santhar Chin miphun thuanthu tuahtha dingin canpualtha hmang thiamtu santhar Chin mino pawl cangvaihdan thar in kekar a tul. Ramsung ihsin ramlengah nawrsuak aw tahratin miphun dang hnen ihsin kan zir, kan laklut tulmi siseh ramlengah a umcia mi Chin mino pawlin ramsung thansohnak hrang tuansuah thei ve dingin siseh lamzinthar hawlsuah a tul asi. Leitlun killi ah a tekdarh mi Chin mino, santhar minung pawl kutkai in miphun thuanthu tuahtha dingin tuantlangsan asi. Chin miphun lawng si loin leitlun miphun tintian hnen ihsin Chin miphun le ram in a tulmi fimthiamnak neihnak pawl cu lalut thiam in hmailak can asi.\nInnsang pakhat tungding dingah intek minung pawlin tuanvo an neih vekin Chin miphun thuanthu tuahtha dingin Chin mi pawl lawngin tuanvo kan nei asi. Kan liangparah a thum aw mi miphun thuanthu tuahthat ding cu bulpak tulmi hnakin thupisawn ah retcio in kutkai in kekarsan asi. Sihte rual an komkhawm awk tikah sihte pakhat ciar hnakin a tumsawnmi cucik kharbawk ruangpi tla an zawn thei vekin Chin miphun pawl mimalte, thazang mal sihmansehla sihcih pehtlaih pawlkom awk thiam in mibur thazang kan hman thiam asile pakhat cio, pengtkhat, tlangkhat ciarin kan tuah thei mi hnakin alet tampi tuansuah theih asi ding. Santhar canpualtha sangka cu leitlun khawmual killi pawhtlang in Chin miphun Pathian in in onsak zo vekin kan khuaruah, tongkam, le tuahnak ah siseh pehtlaih, pawlkom, le sihcih nak khalah siseh tumtah le hmuisel khalah leitlun pumhuap in ruat, sim, tuah le tuansan asi zo. Santhar Chin mino, miphun le ram Khawzing Pathian in malza sawm sinsin hram seh.